18 އަހަރަށްފަހު ބަންގަލްދޭޝް އިން ރާއްޖެ ބަލިކޮށްފި – Feshun.mv\n18 އަހަރަށްފަހު ބަންގަލްދޭޝް އިން ރާއްޖެ ބަލިކޮށްފި\n13 ނޮވެމްބަރ 2021 - 23:53\nސްރީލަންކާގައި މިހާރު ކުރިޔަށްދާ މަހިންދަ ރާޖަޕަކްސަ ޓްރޮފީގައި މިއަދު ރާއްޖެ ކުޅުނު ދެވަނަ މެޗުން 2-1 ރާއްޖެ ބަލިކޮށް، 18 އަހަރުތެރޭގައި ފުރަތަމަ ފަހަރަށް ބަންގްލަދޭޝް އަތުން ރާއްޖެ ބަލިވެއްޖެ އެވެ.\nލަންކާގައި މިހާރު ކުރިއަށްދާ މަހިންދަ ރާޖަޕަކްސަ ޓްރޮފީގައި ރާއްޖެ ކުޅުނު ދެވަނަ މެޗުގައި ބަންގްލަދޭޝް އަތުން ރާއްޖެ ބަލިވީ 1-2 ގެ ނަތީޖާއަކުންނެވެ. ރާއްޖެ އަތުން ބަންގްލަދޭޝް އެންމެ ފަހުން މޮޅުވީ 2003 ވަނަ އަހަރު ބަންގްލަދޭޝްގައި ބޭއްވި ސާފް ޗެމްޕިއަންޝިޕްގެ ފައިނަލްގަ އެވެ. އެ މެޗުގައި ރާއްޖެ ބަލިވީ ޕެނަލްޓީ ޖަހައިގެން 5-3 އިންނެވެ.\nހަތަރު ގައުމު ވާދަކުރާ މި މުބާރާތުގައި މި ދެ ޓީމުވެސް ކުޅުނު ފުރަތަމަ މެޗުން ވަނީ އެއްވަރުވެފައެވެ. ރާއްޖެ ކުޅުނު ފުރަތަމަ މެޗުގައި މުބާރާތް ބާއްވާ ލަންކާ އަތުން އެއްވަރުވީ 4-4 ގެ ނަތީޖާއަކުންނެވެ. ބަންގްލަަދޭޝް އެއްވަރުވީ ސީޝެލްސް އަތުން 1-1 ގެ ނަތީޖާއަކުންނެވެ.\nމިއަދު ހަވީރު ކުޅުނު މެޗުގައި ފުރަތަމަ ލީޑު ނެގީ، މެޗުގެ 11 ވަނަ މިނިޓްގައި ބަންގްލަދޭޝްއިންނެވެ. އެ ލަނޑު ކާމިޔާބުކޮށްދިނީ ބަންގްލަދޭޝްގެ ކެޕްޓަން ޖަމާލް ބުޔާން އެވެ. ބަންގްލަދޭޝް ލީޑެއް ނަގާފައިވަނިކޮށް ރާއްޖެއިން ނަތީޖާ ހަމަހަމަކޮށްފައިވަނީ މެޗުގެ 33 ވަނަ މިނެޓުގައެވެ. އެ ލަނޑު ޖެހީ އަލީ އަޝްފާގު (ދަގަނޑޭ) ނަގައިދިން ކޯނަރެއް ރާއްޖޭގެ ޓީމުގެ ކެޕްޓަން އައްސަދު އަބްދުލްޣަނީ ގޯލަށް ފޮނުވާލި ވަގުތު މުހައްމަދު އުމޭރު އެ ބޯޅަ ގޯލަށް ވައްދާލައިގެންނެވެ.\nމެޗުގެ ދެވަނަ ހާފުގައި ޔައިރު، ބަންގްލަދޭޝްއިން އަލުން ލީޑު ނަގާފައިވަނީ މެޗު ނިމެން ދެ މިނެޓަށް ވެފައި ވަނިކޮށް، އެ ޓީމަށް ލިބުނު ޕެނަލްޓީއަކުންނެވެ. މެޗުގެ 88 ވަނަ މިނެޓްގައި ޕެނަލްޓީ ޖެހީ ޓޯޕޫ ބާމަން އެވެ.\nމި މެޗުން ރާއްޖެ ބަލިވުމުން، އަދި ލަންކާއާ ވާދަކޮށް 4-4 އިން އެއްވަރުވެފައިވާތީ މުބާރާތުގެ ޕޮއިންޓް ޓޭބަލަށް ބަލާއިރު ރާއްޖެ އޮތީ ޓޭބަލުގެ ފުލުގައެވެ.\nނަމަވެސް މިރޭ ހޯމް ޓީމް، ސްރީލަންކާއާއި ސީޝަލްސް ކުޅުނު މެޗުން ސީޝަލްސް 1-0 ގެ ނަތީޖާއަކުން ސީޝަލްސް މޮޅުވުމާއެކު، މުބާރާތުގައި ދެން އޮންނަ މެޗެއްގައި ސީޝެލްސް އަތުން ރާއްޖެ މޮޅުވެއްޖެ ނަމަ ރާއްޖެއަށް ފައިނަލަށް ދިއުމުގެ ފުރުސަތު އެބައޮތެވެ.


SunOnline: Council thakuge SG ge kamah kurimathilee 511 meehun\nކައުންސިލްތަކުގެ އެސްޖީ ކަމަށް ކުރިމަތިލީ 511 މީހުން\nއާނިފާ ހުސައިން ސިރާޖް 01 Jul 2021, 16:40\nގއ. ދާންދޫ ކައުންސިލްގެ ބައްދަލުވުމުމެއްގެ ތެރެއިން ---\nލޯކަލް ކައުންސިލްތަކުގެ ސެކްރެޓަރީ ޖެނެރަލްގެ މަގާމުތަކަށް ޖުމްލަ 511 މީހުން ކުރިމަތިލައިފިއެވެ.\nސެކްރެޓަރީ ޖެނެރަލްގެ މަގާމަކީ، ކައުންސިލްގެ އިދާރާގެ އިދާރީ އެންމެ އިސް މަގާމެވެ. ކައުންސިލްގެ ލަފާގެ މަތިން، ކައުންސިލްގެ އިދާރާގެ އިދާރީ އެންމެހާ ކަމެއް ހިންގައި ބެލެހެއްޓުމާއެކު، މާލީ ޒިންމާދާރުވެރިޔާގެ މަސްއޫލިއްޔަތު ވެސް އަދާކުރަންޖެހެނީ ކައުންސިލްގެ ސެކްރެޓަރީ ޖެނެރަލްއެވެ.\nސެކްރެޓަރީ ޖެނެރަލުން ހޯދުމަށް ސިވިލް ސާވިސް ކޮމިޝަނުން އިއުލާނުކުރީ މިދިޔަ މަހުގެ 20 ވަނަ ދުވަހުއެވެ.\nއެގޮތުން ޖޫން 28 ގެ ނިޔަލަށް އެ މަގާމުތަކަށް ކުރިމަތިލުމުގެ ފުރުސަތު ސުންގަޑިހަމަވި އިރު، ސިޓީ ކައުންސިލްތަކުގެ ސެކްރެޓަރީ ޖެނެރަލްގެ މަގާމަށް 54 އެޕްލިކޭޝަން، އަތޮޅު ކައުންސިލްތަކުގެ ސެކްރެޓަރީ ޖެނެރަލްގެ މަގާމަށް 86 އަދި ރަށު ކައުންސިލްތަކުގެ ސެކްރެޓަރީ ޖެނެރަލްގެ މަގާމަށް 371 އެޕްލިކޭޝަން ލިބިފައިވާ ކަމަށް ސިވިލް ސާވިސް ކޮމިޝަނުން ބުނެއެވެ.\nކައުންސިލްތަކުގެ ސެކްރެޓަރީ ޖެނެރަލުންގެ މުސާރަ ސިވިލްސާވިސް ކޮމިޝަނުން މިހާރު ވަނީ ކަނޑައަޅާފަ އެވެ.\nއެގޮތުން ސިޓީ ކައުންސިލްގެ ސެކްރެޓަރީ ޖެނެރަލްގެ މަގާމުގެ މުސާރައަށް 20،500 ރުފިޔާ އަދި އެގްޒެކެޓިވް އެލަވަންސްގެ ގޮތުގައި 15،000 ރުފިޔާއާއެކު އެކު ޖުމުލަ 35،500 ރުފިޔާ ލިބޭނެއެވެ. އަދި އަތޮޅު ކައުންސިލްގެ ސެކްރެޓަރީ ޖެނެރަލްގެ މަގާމުގެ މުސާރައަށް 12،130 ރުފިޔާ އަދި އެގްޒެކެޓިވް އެލަވަންސްގެ ގޮތުގައި 8،870 ރުފިޔާއާއެކު އެކުޖުމުލަ 21،000 ރުފިޔާ ލިބޭނެއެވެ.\nއޭގެ އިތުރުން ރަށު ކައުންސިލްގެ ސެކްރެޓަރީ ޖެނެރަލްގެ މަގާމުގެ މުސާރައަށް 9،300 ރުފިޔާ އަދި ގްޒެކެޓިވް އެލަވަންސްގެ ގޮތުގައި 6،800 ރުފިޔާއާއެކު އެކުޖުމުލަ 16،100 ރުފިޔާ ލިބޭނެއެވެ.


Igthisodhah ehee vedheyn BML thahyaaru\nއިގްތިސޯދަށް އެހީވެދޭން ބީއެމްއެލް ތައްޔާރު\nބީއެމްއެލް އިސްލާމިކް: ބޭންކުން ގެންދަނީ އިސްލާމިކްގެ ހިދުމަތްތައް ވެސް ފުޅާ ކުރަމުން -- ފޮޓޯ: އަވަސް\nބަލާއާފާތެއްގެ ގޮތުގައި ދުނިޔެއިން ކަނޑައަޅާފައިވާ ކޮވިޑް-19 ގެ ސަބަބުން ރާއްޖޭގެ އިގްތިސޯދަށް ލިބެމުންދާ ގެއްލުންތައް ކުޑަ ކުރުމަށްޓަކައި އެހީ ވެދޭން ގައުމީ ބޭންކް ތައްޔާރަށް އޮތް ކަމަށް ބުނެފި އެވެ.\nބީއެމްއެލް އިން އާއްމު ކޮށްފައިވާ މިދިޔަ އަހަރުގެ އޮޑިޓްގެ ރިޕޯޓުގައި ބުނެފައިވާ ގޮތުން މިދިޔަ އަހަރަކީ އެ ބޭންކަށް މާލީ ގޮތުން ކާމިޔާބު އަހަރެކެވެ. އަދި އެ ކާމިޔާބީގެ ސަބަބުން މުޖުތަމައަށް ކުރާ ހޭދަ އިތުރު ކުރުމާއެކު ވިޔަފާރިތަކަށް އެހީވާން މަގު ފަހި ވެފައި ވެއެވެ. އަދި މިވަގުތު ރާއްޖޭގެ އިގްތިސޯދަށް އެހީތެރިވާން ތައްޔާރަށް އޮތް ކަމަށް ވެސް އެ ބޭންކުން ބުނެފައިވެ އެވެ.\nމިދިޔަ އަހަރު ޓެކްސް އަށް ކެނޑުމަށްފަހު ގައުމީ ބޭންކަށް ސާފު ފައިދާގެ ގޮތުގައި 1.04 ބިލިއަން ރުފިޔާ ލިބިފައިވެ އެވެ. މާލީ ރިޕޯޓުގައިވާ ގޮތުން 2018 ވަނަ އަހަރާ އަޅާ ބަލާއިރު މިދިޔަ އަހަރު ހިންގުމުގެ ފައިދާ ނުވަ ޕަސެންޓަށް އިތުރުވެ، 1.7 ބިލިއަން ރުފިޔާއަށް އަރާފައި ވެއެވެ.\nއަދި ބޭންކުގެ އެސެޓް ވަނީ ތިން ބިލިއަން ރުފިޔާ އަށް އިތުރުވެފަ އެވެ. މިއީ 2018 ވަނަ އަހަރާ އަޅާ ބަލާއިރު 18 ޕަސެންޓުގެ އިތުރުވުމެކެވެ. މީގެ އިތުރުން ބޭންކުގެ ކެޕިޓަޕް ޕޮޒިޝަން ވަނީ ގާނޫނުގައި ބުނާ އަދަދަށް ވުރެ މަތީގައި ހިފެހެއްޓިފަ އެވެ. ކެޕިޓަލް އެޑަކުއަސީ ރޭޝިއޯ ނިސްބަތް ހުރީ މިދިޔަ އަހަރު ނިމުނުއިރު 40 ޕަސެންޓަށް ވުރެ މަތީގައި ހިފެހެއްޓިފަ އެވެ.\nބީއެމްއެލްގެ ސީއީއޯ އަަދި މެނޭޖިން ޑިރެކްޓަރު ޓިމް ސޯޔާ ވިދާޅުވި ގޮތުގައި ދުނިޔެއަށް ކުރިމަތިވެފައިވާ ބަލާއާފާތުގެ މި ދަނޑިވަޅަކީ ބޭންކާއި އިގްތިސޯދަށް ވެސް ދަތި ވަގުތެކެވެ. ނަމަވެސް ވިޔަފާރި ތަކަށް ލިބެމުންދާ ގެއްލުމުން ސަލާމަތް ކުރުމަށް ސަރުކާރާ ގުޅިގެން އެޅި ދާނެ ފިޔަވަޅު ތަކެއް ބަލަމުން ގެންދާ ކަމަށް އޭނާ ވިދާޅުވި އެވެ.\n"އަޅުގަނޑުމެން އެންމެ އިސްކަމެއް ދެނީ ރައްޔިތުންގެ ރައްކާތެރިކަމަށް. އަދި އެންމެން ގުޅިގެން ކުރާ މަސައްކަތުން މި ކަމުން އަރައި ގަނެވޭނެ،" ޓިމް ވިދާޅުވި އެވެ.\nކުރި އަރަމުން އަންނަ އިސްލާމިކް ބޭންކިންއާ ބެހޭ ގޮތުން ޓިމް ވިދާޅުވީ މުޅި ރާއްޖެއަށް ހާއްސަކޮށް ބޭންކުގެ ހިދުމަތް ފުޅާ ކުރުމުގެ ގޮތުން މިދިޔަ އަހަރު އާ ބްރާންޗަކާއި އޭޓީއެމް ތަކެއް އަތޮޅުތަކުގައި ގާއިމް ކޮށްފައިވާ ކަމަށާއި އެ ބޭންކުގެ ބޭނުމަކީ ހިދުމަތް ޑިޖިޓަލް ކުރުން ކަމަށެވެ.\n"ޑިޕޮސިޓް އަދި ޕޭމަންޓް ހިދުމަތް ފުޅާ ކުރުމަށްޓަކައި ކޭޝް އެޖެންޓުން ވެސް ވަނީ ގާއިމް ކުރެވިފައި. ބީއެމްއެލް އިސްލާމިކަށް އިތުރުވަމުންދާ ކަސްޓަމަރުންނަށް ހިދުމަތް ހޯދުމަށް ފަސޭހަ ކޮށްދިނުމުގެ ގޮތުން ޒަމާނީ ހެޑްކުއަޓާސް އެއް ވަނީ ގާއިމް ކުރެވިފައި. ބޭންކުގެ ކޮންވެންޝަނަލް ޕްރޮޑަކްޓްތަކާ އެއް މިންވަރަށް ޝަރިއްޔާ ހުއްދަ ކުރާ އިސްލާމިކް ޕްރޮޑަކްޓްތައް ބޭންކުގެ ޕާސަނަލް އަދި ބިޒްނަސް ކަސްޓަމަރުންނަށް މި ދަނީ ތައާރަފު ކުރަމުން،" ސޯޔާ ވިދާޅުވި އެވެ.\nސަރުކާރުން ބުނެފައިވާ ގޮތުގައި ބީއެމްއެލް އިން ވަނީ އެ ބޭންކުގެ ލޯނުތައް ހަ މަސް ދުވަހަށް ފަސް ކޮށްދޭން ނިންމާފަ އެވެ.\nބީއެމްއެލްއަކީ ރާއްޖޭގައި އެންމެ ފުޅާކޮށް ހިދުމަތް ދޭ އެއް ބޭންކް އެކެވެ. ބީއެމްއެލް އިން 20 އަތޮޅެއްގައި 38 ބްރާންޗް އާއި 51 ސެލްފް ސާވިސް ސެންޓަރު އަދި 115 އޭޓީއެމްގެ އިތުރުން 277 ކޭޝް އެޖެންޓުންގެ ހިދުމަތް ދެ އެވެ. މީގެ އިތުރުން އެ ބޭންކުން ވަނީ އެންމެ ޒަމާނީ އޮންލައިން ބޭންކިން ޕްލެޓްފޯމެއް ގާއިމް ކޮށްފައިވެ އެވެ.\nބޭންކް އޮފް މޯލްޑިވްސް ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް\nލޯނު ދައްކާއިރު ޑަބަލް އިންޓަރެސްޓެއް ނާރާނެ: ބީއެމްއެލް\nބީއެމްއެލްގެ ލޯނުތައް ހަ މަސް ދުވަހަށް ފަސްކޮށްދެނީ\nހުޅުވާ ދުވަސްތަކުގައި ބީއެމްއެލް އިން މުހިންމު ހިދުމަތްތައް ލިބޭނެ\nއަގުތައް ބޮޑުވެ ބާޒާރު ހަމައިން ނައްޓާލައިފާނެ!


(30 އޮކްޓޯބަރ 2018 އާ ގުޅޭ) -- "ހީ އިޒް ނޮޓް ދެޓް ޔަންގް، ބަޓް ހީ އިޒް ގުޑްލުކިން... ވެއިޓް... އައި ތިންކް އައި ނޯ ހިމް، ކުރިން ފެނިފަ ހުރި މީހެއްވައްތަރު ޖަހާ... އަނެއްކާ ސްކާލެޓްއާ އެއްކޮށްބާ، ހަނދާނެއްނުވޭ، ކާކުތަ އެއީ" އަރްސަލްއަށް ދަތްކުނޑިވިކާލެވުނެވެ. އޭނާ ބަލަން އިންދާ އެ ޒުވާނާއާއެކު ނިމްރާ ހިނގައިގަތީއެވެ. ފޯނުގައިވާ އެޕްގެ އެހީގައި ނިމްރާގެ ފޯނުން ލޮކޭޝަން އަރްސަލް ބެލިއެވެ. އޭނާ ކާރުގައި އައިސް މަޑުކޮށްލީ ކެފޭއެއްގެ ކައިރިއަށެވެ. ފޯނު ބަލާލުމުން ނިމްރާ މޫވް ނުކުރާކަން ދައްކައެވެ. އެހެންވެ ކާރުން ފައިބައިގެން ކެފޭއަށް ވަންނަން އައެވެ.\nދެފަރާތަށް ޖަހާފައި ހުރި މޭޒުތަކުގެ ތެރެއިން ހާމައަށް އޮތް ބައިގައި ހުރި މޭޒުގެ ދެފަރާތުގައި އަރްސަލްއަށް ފެނުނު ޒުވާނާއާއި ނިމްރާ ތިއްބެވެ. އެ ޒުވާނާ ހިނިތުންވެލައިގެން ނިމްރާއަށް ބަލަން އިންގޮތުން އަރްސަލްގެ އަރުތެރެއިން ހިތްހަމަނުޖެހުމުގެ އަޑެއް ބޭރުވެގެންދިޔައެވެ. އަތުގައި އޮތް ފޯނުން ނިމްރާގެ ނަންބަރަށް ވަގުތުން ގުޅިއެވެ. ފޯނު ރިންގުވާއަޑު އަރްސަލްއަށް އިވެމުންދިޔަ ނަމަވެސް ނިމްރާ ފޯނަށް ޖަވާބުދޭން ނޫޅޭކަން އަރްސަލްއަށް ފާހަގަވިއެވެ. މަޑުޖެހިލަން ހިތަށް އަރައިފައި ވެސް ނިމްރާ ފޯނަށް ޖަވާބުދޭން ނޫޅޭތީ އަރްސަލް ކުރިއަށް ހިނގައިގަތީއެވެ. އަރްސަލް އައިސް ނިމްރާ އިން މޭޒުކައިރީ މަޑުކޮށްލިއެވެ.\n"އަހަންނަށް ކޮފީއެއް އޯކޭ" މޭޒު ކައިރީ ހުއްޓުނީ ކާކުތޯ ބަލާނުލައި ކުރިމަތީ އޮތް މެނޫއަށް ނަޒަރު ހުއްޓާލައިގެން އިން ނިމްރާ ބުނެލިއެވެ. އެވަގުތު ފިރިހެނަކު ކަރުކެހެލި އަޑު އިވިގެންދިއުމާއެކު ނިމްރާގެ މުޅި ނަފްސު އެ އަޑަށް ސަމާލުވެލިއެވެ. ވަގުތުން އިސްއުފުލައި އަޑުއައި ދިމާއަށް ބަލާލިއެވެ.\n"އަ...ރް...ސަ...ލް" ހައިރާންވެފައި އިނދެ ނިމްރާއަށް ބުނެލެވުނެވެ.\n"ފޯނު ކޮބާ؟" އަރްސަލް އަހާލިއެވެ. ނިމްރާގެ ކުރިމަތީ އިން ޒުވާނާގެ ނަޒަރު އަރްސަލްއާއި ނިމްރާއަށް ވަކިވަކިން ހުއްޓުނުއިރު އެ މޫނުގައި ވެސް ވަނީ ހައިރާންކަމެވެ.\n"މިތާ ކީއްކުރަނީ، ކިހިނެއް އެނގުނީ އަހަރެން މިތާ އިންކަމެއް" އަރްސަލްއަށް ޖަވާބު ދިނުމުގެ ބަދަލުގައި ނިމްރާ ވެސް ކުރީ ސުވާލެވެ. އެ ކެފޭއަށް އޭނާ ވަން އިރު އެތަނުގެ މޭޒެއްގެ ދޮށުގައި އަރްސަލް ނެތްކަން އޭނާއަށް ޔަގީންވެއެވެ. އެހެންވީރު އަރްސަލްއަށް އެތަނަށް އަންނަން އެނގުނު ގޮތެއް އެނގެން ނިމްރާ އިނީ ބޭނުންވެފައެވެ.\n"މީތަ ފްރެންޑަކީ" އަރްސަލްގެ ނަޒަރު މޭޒުދޮށުގައި އިން ޒުވާނަށް ހުއްޓުނެވެ. ދެ މީހުންގެ ނަޒަރު ސީދާވި ހިނދު އެ ޒުވާނާ ހިނިތުންވުމެއް ދިނެވެ. ނަމަވެސް އަރްސަލްއަށް ހިނިތުންވާން ފަސޭހައެއްނުވިއެވެ.\n"ޝީ އިޒް މައިން" ނިމްރާއާ ޖެހިގެން ހުރި ގޮނޑީގައި އިށީނދެ އޭނާގެ ކޮނޑުގައި ފަހަތުން ގެނައި އަރްސަލްގެ އަތުން ހިފައި އޭނާއާ ގާތްކޮށްލަމުން ބުނެލިއެވެ. އެއާއެކު ކުރިމަތީ އިން ޒުވާނާ ހޭންނުހޭން އުޅޭހެން ތުންފަތް ހަރަކާތްކޮށްލުމާއެކު މަޑުމަޑުން ބޯޖަހާލިއެވެ.\n"އައި ނޯ... އައި އޭމް ލޫކަން، މޭބީ ޔޫ ޑޯންޓް ރެމެމްބަރ މީ، އިޓްސް މައި ސެކަންޑް ޓައިމް ސީއިން ޑެސްޓިނީ ބްރޯޓް ޓޫ ސޯލްސް ޓުގެދަރ އާފްޓަރ އަ ޓެރިބަލް ޓްރެޖެޑީ" ވިސްނުންތެރިކަމާއެކު އަރްސަލްއާއި ނިމްރާއަށް ބަލާލައި ލޫކަން ބުނެލިއެވެ. އެއާއެކު އަރްސަލް އެއްބުމަ ހިއްލާލީ ލޫކަން ބުނި އެއްޗެއް އޭނާއަށް ސާފެއްނުވިއޭ ބުނާ ފަދައަކުންނެވެ.\n"އަރްސަލް... އަހަރެން އައީ ނުބުނެއެއްނޫނެއްނު" އަރްސަލްގެ އަތުގައި ހިފާ ތަޅުވާލުމާއެކު އޭނާގެ ސަމާލުކަން ނިމްރާ ހޯދިއެވެ. އަރްސަލްއާއި ނިމްރާގެ ހަރަކާތްތައް ނަޒަރު ހުއްޓާލައިގެން ލޫކަން އިނީ އެއްވަރަކަށް ހެވިފައެވެ. އެ ދެމެދުގައި އޮތް ލޯބި އޭނާއަށް ފެންނަކަން ޔަގީނެވެ.\n"ފައިން... އަހަރެން ގާތު ސްކާލެޓް ބުނިނަމަ ފޮލޯ ކުރާކަށް ނުޖެހުނީހެންނު" ނޭފަތާއި ނިތްކުރި ގުޅިފައިވާ ހިސާބުގައި ހިފަހައްޓާލައި ފުންނޭވާއެއް އަނގައިން ބޭރުކޮށްލުމާއެކު އަރްސަލް އަތްތިރިކޮށްލައި ނިމްރާއަށް ބަލާލިއެވެ.\n"ނުބުނީ ވެސް މިހެން ވެދާނޭކަން އެނގޭތީ... އަހަންނަށް އަދިވެސް އިތުބާރެއްނުކުރަން ދޯ" ނިމްރާ ދެބުމަ ކައިރިކޮށްލުމާއެކު ތުންކޮޅު ހަދާލިއެވެ.\n"ސޮރީ ސްކާލެޓް، އައި ހޭވް ޑަން އިޓް އަގައިން، ރިއަލީ ސޮރީ... އިޓްސް ޔޯ ފޯލްޓް ޓޫ... އެހާ ސިއްރުން ނޫޅެ އެއީ ކާކުކަން އަހަރެން ގާތު ބުނިނަމަ" ނިމްރާ ހިތްހަމަނުޖެހޭކަށް އަރްސަލް ބޭނުމެއްނޫނެވެ.\n"ހީ އިޒް މައި ޑަކްޓަރ، ރަޙުމަތްތެރިކަން ފިޔަވައި އިތުރު ގުޅުމެއް އަހަރެމެންގެނެތް... އަހަރެން ނުބުނީ އަރްސަލްއަށް އެއީ ކާކުކަން އެނގިދާނެތީ، ޑަކްޓަރ ލޫކަން، އެރޭ އެކްސިޑެންޓް ސީންގައި ހުރީ، ލޫންއާއި އަހަރެން ގެންދިޔައީ އެ މީހުންގެ ހޮސްޕިޓަލަށް" ލޫކަންއަށް ބަލާލަމުން ނިމްރާ ވާހަކަދެއްކިއެވެ. އެއާއެކު އަރްސަލް ވަރަށް ފަރުވާތެރިކަމާއެކު ލޫކަންއަށް ބަލާލިއެވެ.\n"ބޭބް، އާ ޔޫ އޯކޭ، ޑަކްޓަރަށް ދައްކަން އައީ ކަމެއްވީތަ" އަރްސަލް އަވަސްއަވަހަށް ނިމްރާގެ ގާތުގައި އަހާލިއެވެ.\n"ހީ ނޯސް" ލޫކަން އަހާލީ ނިމްރާގެ ގާތުންނެވެ. އެހިނދު ނިމްރާ ބޯޖަހާލީއެވެ.\n"ވަޓް" އަރްސަލްއަށް ވާނުވާނޭނގިގެން ބުނެލިއެވެ.\n"ނިމް އައީ މެރީ ކުރަން އުޅޭތީ އޭނާއަށް ދަރީން ލިބުމުގައި މައްސަލައެއް އުޅެދާނެތޯ ބަލަން، ކުރީން ވެސް އަހަރެން އޭނާ ދޫކޮށްލީ އޭނާގެ މައްސަލައެއްނެތްކަން އެނގިހުރެ، އެކަމަކު އޭނާގެ ހިތްހަމަޖެހުމަށް އަހަރެން އެއްބަސްވިން އަނެއްކާ ވެސް ޓެސްޓުތަކެއް ހެދުމަށް... ނިމް ބައްޔެއްނޫން، ޝީ އިޒް ޕާފެކްޓްލީ ހެލްތީ" ލޫކަން އޮޅުން ފިލުވައިދިނެވެ.\n"ސްކާލެޓް" އަރްސަލް ސިއްރުން ކަހަލަ ގޮތަކަށް ނިމްރާއަށް ގޮވާލައި އޭނާގެ އަތުގައި ހިފާލިއެވެ.\n"ގެއަށް ގޮސް ދެން ވާހަކަދައްކާނީ" ނިމްރާ އަވަސްއަވަހަށް ބުނެލިއެވެ.\n"ވެއާ އިޒް ޔޯ ބްރާދަރ، އެރޭ އަހަންނާ ވާހަކަދެއްކީ އޭނަ، އެހެންވެ ކަންނޭނގެ އަހަރެން ނޭނގުނީ" އަރްސަލްއަށް ބަލަން އިނދެ ލޫކަން ބުނެލިއެވެ.\n"އިޓްސް ނޮޓް ހާ ފޯލްޓް، ސަމްވަން ވޯންޓްސް ހާ ޑެޑް ދެޓް ނައިޓް... މައި ވައިފް ވޯޒް ކަލެޓަރަލް ޑެމޭޖް" އެ ހަނދާންތަކުގެ ތެރެއަށް ގެއްލި އިނދެ އަރްސަލް ބުނެލިއެވެ.\n"އައި އޭމް ސޮރީ... ވެލް، ނިމް މީހަކާ އިންނަން އުޅޭ ވާހަކަ ބުނުމުން އަހަރެން ކުޑަކޮށް ވެސް ހިޔެއްނުކުރަން އެއީ ކަލެއަށް ވެދާނޭ" ލޫކަން ހީނލިއެވެ.\n"އަހަރެން ވެސް ހިޔެއްނުކުރަން ކަލޭ ތީ ޑަކްޓަރަކަށް ވެދާނޭ" އަރްސަލް އަސަރެއްނެތް ގޮތަކަށް ބުނެލިއެވެ. އެއާއެކު އިހުނަށްވުރެ ބާރަށް ލޫކަން ހޭންފެށިއެވެ.\n"ޔޫ އާ އަ ވެރީ... އިންޓަރެސްޓިން މޭން، ޓްރަސްޓް މީ، ކަލޭ ކަންބޮޑުވާ ކަހަލަ ޚިޔާލެއް ނިމްއާމެދު އަހަރެން ނުކުރަން، އަހަރެން ވެސް އަހަރެންގެ އަންހެނުންދެކެ ވަރަށް ލޯބިވޭ، އަހަރެމެންގެ ދެ ކުދީން އެބަތިބި، ވަރަށް ފަހުން އަހަރެންގެ އަންހެނުން ވިހެއީ، އޭނާއަކީ އަހަރެންގެ ދުނިޔެ، އަހަރެންގެ ހުރިހާ އެއްޗެއް، އިތުރު އަންހެނަކަށް އަހަރެންގެ ޝައުގުވެރިކަމެއްނެތް" ހިނިއައިސްފައި އިނދެ ލޫކަން ބުންޏެވެ. އަދި މޭޒުމަތީ ބާއްވާލައިފައި އޮތް އޭނާގެ ފޯނު ނަގައި އޭގައި ހުރި އޭނާގެ އަނބިމީހާއާއި ކުދީންގެ ފޮޓޯ އަރްސަލްއާއި ނިމްރާއަށް ދައްކާލިއެވެ.\n"އަންހެންކުއްޖެއްތަ ލިބުނީ" ފޮޓޯއަށް ބަލަން އިނދެ ނިމްރާއަށް އަހާލެވުނެވެ.\n"ޝީ އިޒް އައިރާ، ޔެސް، އައި އޭމް ބްލެސްޑް ވިތް އަ ބިއުޓިފުލް ޑޯޓަރ" ލޫކަން ފަޚުރުވެރިކަމާއެކު ބުނެލިއެވެ. މިފަހަރު އަރްސަލް ވެސް ހިނިތުންވެލިއެވެ. އޭނާއަށް ހަމަޖެހިލެވުނީ ދެނެވެ. ލޫކަންއާ މެދު އަރްސަލްގެ ހިތުގައި އޮތް ޝައްކު ފިލައިގެންދިޔައީއެވެ.\n"ސޮރީ މޭން، އަހަރެމެން އަދި ރަނގަޅަށް ތަޢާރަފު ނުވެވެއެއްނު ދޯ... އަހަރެން މީ އަރްސަލް، ދެތިން ދުވަހެއްގެ ތެރޭ އަހަރެމެންގެ ކައިވެނި ކުރެވޭނެ، އެންޑް ޝީ އިޒް މައި އެވްރިތިންގް، ނިމް، ޔޫ ޝުޑް އިންވައިޓް ހިމް ޓު ދި ވެޑިން" އަރްސަލް ބަލާލީ ނިމްރާއަށެވެ.\n"އާ ޔޫ ޝުއާ" ނިމްރާއަށް ބުނެލެވުނެވެ. އެއާއެކު އަރްސަލް ހިނިތުންވުމެއް ދެމުން ބޯޖަހާލިއެވެ.\n"އޯކޭ..." ނިމްރާ ހިނިތުންވެލިއެވެ. އަދި ލޫކަންއަށް އެ މީހުންގެ ކައިވެނި ޙަފުލާގައި ބައިވެރިވުމަށް ދަޢުވަތު ދިނެވެ. ކައިވެނި ޙަފުލާގެ ތަފްޟީލު ލިޔެފައިވާ ކާޑު އަތަށް އެރުމުން ލޫކަންއަށްވީ ދަޢުވަތު ކާޑު ދޭން އަންނާނަން ކަމަށް ނިމްރާ ބުންޏެވެ. އުފަލާއެކު ލޫކަން އެ ދަޢުވަތު ބަލައިގަތެވެ. އޭނާ އިނީ އެ ދެ މީހުންގެ ދެމެދުގައި އެހާ ގާތް ގުޅުމެއް އުފެދުން ގޮތެއް އޮޅުން ފިލުވާ ހިތުންނެވެ. އެހެންނަމަވެސް ފުރަތަމަ ބައްދަލުވުމުން އެފަދަ ސުވާލެއް ކުރިމަތި ކުރުވަން ލޫކަން ފަސްޖެހުނީއެވެ. އޭނާގެ ސުވާލުތަކަށް ޖަވާބުދޭން އަރްސަލް ބޭނުންނުވެދާނޭ ހީވާތީއެވެ. އަރްސަލްއާއި ނިމްރާގެ ގުޅުން ހަޤީޤަތުގައި ވެސް ލޫކަން އަޖައިބު ކުރުވައިފިއެވެ. ދެއަހަރު ކުރީން ހޮސްޕިޓަލް ތެރޭގައި ގޮސް ހުސްވެފައި އިންތަން ފެނުނު ޒުވާނާއާއި މިހާރު އޭނާގެ ކުރިމަތީގައި އިން އަރްސަލް ވަރަށް ތަފާތުކަން ލޫކަންއަށް ފާހަގަވިއެވެ. އޭނާގެ ހުރިހާ ސަމާލުކަމެއް ވަނީ ނިމްރާއަށް ދެވިފައިކަން ލޫކަން ދެނެގަތެވެ.\nލޫކަންއާއެކު ނިމްރާއާއި އަރްސަލް އެނބުރި އޭނާގެ ކުލިނިކަށް އައެވެ. ލޫކަން އެއްބަސްވި ފަދައިން ނިމްރާގެ ޓެސްޓްތައް އޭނާ ހެދިއެވެ. ނިމްރާ ބޭނުންވީ ދަރިމައިވުމުގައި އޭނާއަށް ދަތިކަމެއް ހުރެދާނެތޯ ބެލުމަށެވެ. އެކްސިޑެންޓްގައި ދަރިފުޅު ބައިގެން ދިއުމުގެ ސަބަބުން ހަށިގަނޑަށް ގެއްލުމެއް ލިބިފައިވޭތޯ ޔަގީންކުރަން އަދިވެސް ނިމްރާ ބޭނުންވީއެވެ. ހެދި ސްކޭންތަކުގައި އެއްވެސް މައްސަލައެއްނެތްކަމުގައި ލޫކަން ބުންޏެވެ. ސްކޭން ކޮޓަރީގައި ހުރި އަރްސަލް ކޮންމެ ކަމެއް ތަކުރާރުކޮށް ޔަގީންކުރެއެވެ. ނިމްރާގެ ލޭގެ ޓެސްޓުގެ ނަތީޖާ ނަގަން އަނެއް ދުވަހު އައުމަށް ލޫކަން އެދުނެވެ. އިތުރު ކަމެއް ނެތުމުން ނިމްރާ ގޮވައިގެން ދިއުމުގެ ހުއްދަ ލޫކަން ދިނެވެ.\n"ވައި ޔޫ ވޯންޓް އަ ޗެކްއަޕް" ކާރުގައި ނިމްރާއާއެކު އިން އަރްސަލް ބުންޏެވެ.\n"ޓު މޭކް ޝުއަރ އައި އޭމް ނޮޓް ބްރޯކަން" ދޮރުފަތުގެ ބިއްލޫރިގަނޑުން ބޭރު ބަލަން އިނދެ ނިމްރާ ބުނެލިއެވެ.\n"ސްކާލެޓް" ކާރުގެ ދުވެލި މަޑުކޮށްލަމުން އަރްސަލް ގޮވާލިއެވެ.\n"މެރީ ކުރާފަހުން އަހަރެންގެ މައްސަލައެއް ހުރިކަން އަރްސަލްއަށް ފާހަގަވެއްޖެއްޔާ... އެހެންވެ އޭގެ ކުރީން ޔަގީން ކުރަން ބޭނުންވީ" އަރްސަލްއަށް ބަލާލަމުން ނިމްރާ ތެދު ހާމަކުރިއެވެ.\n"އެހެންވިޔަސް އަހަރެންވާ ލޯބި ބަދަލެއްނުވާނެ، ކައިވެނިނުކޮށެއް ވެސް ނުހުންނާނަން، އަހަންނާ ދުރަށް ދިޔަކަ ވެސް ނުދޭނަން، އަހަރެން ނުބުނަންތަ ކޫސަނި ޚިޔާލު ތި ސިކުނޑިން ނުކުރާށޭ، ގޯޑް... އަހަރެން ކިހިނެއްތަ މި އަންހެންކުއްޖާއަށް ހަދަންވީ، މިވަގުތު އެޕާޓްމެންޓުގައި ނުތިބެވުނުކަން އެއީ ސްކާލެޓްގެ ނަސީބު އިނގޭ، އައި ރިއަލީ ވޯންޓް ސްޓޮޕް މައިސެލްފް" ނިމްރާގެ ކަންފަތު ފޫޅުގައި ހިފައި އަރްސަލްއާ ގާތަށް ދަމާލިއެވެ. އޭނާގެ އެ ހަރަކާތުން ނިމްރާ ހީނލިއެވެ.\n"ސޮރީ... އެންޑް ތޭންކް ގޯޑް އަހަރެން ކާރުގައި އިންކަން" ހިނިތުންވެލައިގެން އިނދެ އަރްސަލްގެ ގާތަށް ޖެހިލައި އޭނާގެ މުލައްދަނޑީގައި ދެއަތްވަށައިލާ ނިމްރާ ބައްދާލިއެވެ.\n"ޑަކްޓަރ ލޫކަން ވަރަށް ހެންޑްސަމް ދޯ" ލާނެތް ހިންޏެއް އައިސްފައި އިނދެ ނިމްރާ ބުނެލިއެވެ.\n"މިހާރު ކީކޭ ކިޔަން ތިއުޅެނީ، އަހަރެން ކަމެއްނުކޮށްގެން ދޯ ސްކާލެޓް ތިއުޅެނީ" އަރްސަލް ހަރުކަށި ގޮތަކަށް ބުނެލިއެވެ. ނިމްރާ ތަންކޮޅެއް ބާރަށް ހީނލިއަޑު ކާރުގައި ހަރުލިއެވެ.\nހޮޓެލަށް އަރްސަލްއާއި ނިމްރާއަށް އާދެވުނީ އިރުއޮއްސެން ކައިރިވެފައިވަނިކޮށެވެ. ޕެންޓްހައުސް އެޕާޓްމެންޓުގައި ނިމްރާއާއެކު އަރްސަލް މަޑުކޮށްލައިގެން އިންދާ އަރްސަލްއަށް ޒިވަން ގުޅިއެވެ. އޭނާގެ ކެބިންގައި އިންކަމުގައި ބުނެ އައިސް ދިނުމަށް އޭނާ އެދުނެވެ. ޒިވަންކަން ގުޅީއާއި އޭނާ ގާތަށް ގޮސްފައި އެބައަންނަން ކަމުގައި ބުނެ އަރްސަލް އެޕާޓްމެންޓް އިން ނުކުތެވެ.\nޒިވަންގެ ކެބިންއަށް އަރްސަލް އައިސް ވަނުމުން އޭނާ ދެއްކީ ވިވިއަންގެ ވާހަކައެވެ. ނިމްރާއާ އެ ވާހަކަ ދައްކައިފިންތޯ އޭނާ އެއްސެވެ. ކައިވެނި ކުރާ ތާރީޚް ކައިރިވަމުން އަންނައިރު ވިވިއަން އެދެނީ ނިމްރާއަށް ކައިވެނި ހެދުމެއް ހަދިޔާ ކުރާށެވެ. އެރޭ ޙަފުލާގައި އެ ހެދުން ލުމަށް ވިވިއަން އެދޭކަން ޒިވަން ހާމަކުރިއެވެ.\n"އަހަރެން މި ވާހަކަތައް ނިމްއާ ދައްކަންވީތަ؟" އަރްސަލް އެއްޗެއް ނުބުނެ އިންނަން ފެށުމުން ޒިވަން ބުނެލިއެވެ.\n"ނޫން... އަހަރެން ބުނާނަން، މިހާރު ގޮސް ބުނާނަން، އެކަމަކު... ނިމް ހެދުން ފައިނަލްކޮށްފަ އިނީމަ" އަރްސަލް ބުންޏެވެ.\n"އަހަންނަށް ހީވަނީ އަހަރެން މިވާހަކަތައް ދެއްކުން ކަންނޭނގެ އެންމެ ރަނގަޅުވާނީ، ނިމް ނިންމާގޮތެއް އަހަރެންނަށް އެނގޭ މަންމަ ޤަބޫލުކުރާނެކަން" ޒިވަން ގޮނޑިން ތެދުވިއެވެ.\n"ހިނގާ އެހެންވީރު، އިތުރަށް ލަސްކުރެވޭކަށް ވެސް ދެން ނެތެއްނު" އަރްސަލް އެއްބަސްވިއެވެ. ދެތިން ދުވަސްތެރޭ ކައިވެނި ކުރެވޭނެކަން ޔަގީންވާއިރު ގާތްގަނޑަކަށް ހުރިހާކަމެއްހެން އޮތީ ހަމަޖެހިފައެވެ. ނިމްރާ ބޭނުންވަނީ ހޮޓެލްގެ ބޯލްރޫމުގައި ކައިވެނި ޙަފުލާ ބާއްވާށެވެ. އެރޭ ޙަފުލާ ނިންމާފައި އަންނާނީ ޕެންޓްހައުސްއަށް ކަމުގައި ނިންމީ އަރްސަލްއެވެ. ޖެހިގެން އަންނަ ދުވަހު ރާދިންމެންގެ ދެމަރިންނާއި އަރްސަލްމެން ވެސް ރާއްޖޭން ބޭރަށް ފުރާ ގޮތަށް އޮތީ ހަމަޖެހިފައެވެ.\nދެ ޒުވާނުން އައިސް ޕެންޓްހައުސްއަށް ވަނެވެ. ޒިވަން ފެނުމުން ނިމްރާ ހިނިތުންވެލިއެވެ. ސޯފާގައި ދެ ޒުވާނުން ހަމަޖެހިލެވުމާއެކު ޒިވަން ވާހަކަދެއްކިއެވެ.\n"ހޭ ލިޓްލްވަން، ބޮޑުކަމެއް ޖެހިގެން މިއައީ" ޒިވަން ބުނެލިއެވެ.\n"ކިހާވަރެއްގެ ކަމެއް" ނިމްރާ އަހާލިއެވެ.\n"މައި މަމް، ވިވިއަން... ނިމްއާ ވާހަކަދައްކަން ބޭނުންވަނީ، ނިމްގެ ވެޑިންގަ ބައިވެރިވާން ބޭނުންވެގެން" ޒިވަން ބުންޏެވެ. (ނުނިމޭ)


BREAKING: Siyaasee Magaamuthakah Meehun Ayyan Kurun Madujahssalaifi - Vaguthu\nސިޔާސީ މަގާމުތަކަށް މީހުން އައްޔަން ކުރުން މަޑުޖައްސާލައިފި\nސިޔާސީ މަގާމުތަކަށް މީހުން އައްޔަން ކުރުން މަޑުޖައްސާލާފައިވާކަަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެއެވެ.\nދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ނޫސްވެރިއަކު ކުރި ސުވާލުގެ ޖަވާބުގައި ރައީސް ސޯލިހް ވިދާޅުވީ ސިޔާސީ އިތުރު މަގާމުތަކަށް އައްޔަން ކުރަންވެފައި ތިބި މީހުން އަދިވެސް އެބަތިބި ކަމަށެވެ. އެކަމަކު، މިވަގުތަށް އެކަން މަޑުޖައްސާލާފައިވާ ކަމަށް އެމަނިކުފާނު ވިދާޅުވިއެވެ.\n"ތި ވިދާޅުވާހެން އިތުރު ބުރައެއް މިގަޑީގައި އުފުލުމަކީ ބަޖެޓަށް ބުރަ ބޮޑު ވެގެންދާނެ ކަމަކަށް، ވާތީ އަޅުގަނޑު އިހަށް މަޑުކޮށްލައިގެން މިހިރީ،" ރައީސް ވިދާޅުވިއެވެ.\nމި ސަރުކާރުގައި ސިޔާސީ މަގާމުތައް ބޮޑުތަނުން އިތުރުވެފައިވާތީ ވަރަށް ގިނަ ބައެއްގެ ފާޑުކިޔުންތަކެއް ވަނީ އަމާޒުވެފައެވެ. އެގޮތުން ކޮވިޑް-19 ފަތުރެން ފެށިފަހުންވެސް ސިޔާސީ މަގާމަކަށް ބޭފުޅަކު އައްޔަން ކުރީތީ ސަރުކާރަށް ގިނަ ބައެއްގެ ފާޑުކިޔުންތައް އަމާޒުވިއެވެ.\nކޮވިޑް-19 އާ ގުޅިގެން ސިޔާސީ މުވައްޒަފުންގެ މުސާރަތައް ކުޑަ ކުރުމަށް ސަރުކާރުން ވަނީ ނިންމާފައެވެ. ސަރުކާރުން ނިންމާފައި ވަނީ، ސަރުކާރުގެ އެކިއެކި ސިޔާސީ މަގާމުތަކުގެ ތިއްބެވި ބޭފުޅުންގެ މުސާރަތައް 20 ޕަސަންޓު ކުޑަ ކުރުމަށެވެ.\nމާޗް 25, 2020 19:05\nއެހެންވިއްޔާ މިކަމުން އަރާގަތުމުން ޖެހޭނެ ދައްވި ތަންކޮޅު ނަގަން! ހަތަރުގުނަ އިތުރަށް ޖެހޭނެ އަދި ފަހުން މީހުން އައްޔަންކުރަން!\nމާޗް 25, 2020 20:37\nމިކޮވިޑް19ގެ ކަންތަކުގައި އުޅެމުންވެސް ސިޔާސީ މީހުން އައްޔަންކުރި. ލާނެ މީހަކު މިވަގުތަށް ނެތީތޯއްޗެ.


Banavi hayaai-15 | Fenvaru Online\n00:28 - 25 ޖޫން 2020 - 1 ކޮމެންޓް\nފަތީނާ ދުވެފަ އައިސް ޝައުނާގެ އަތުން ދަރިފުޅު ޖަހައިގަތެވެ.\n"މަގޭ ދަރި." ފަތީނާ ދަރިފުޅު ނަގާ މެޔާލާ ބޮޑިކޮށްލިއެވެ.\nފަތީނާ ނަފްރަތުގެ ނަޒަރަކުން ޝައުނާ ދިމާލަށް ބަލާލިއެވެ. އިރުކޮޅަކުން ފެނުނީ ޝައުނާގެ މޫނުމަތީގައި ފަތީނާ އެތިފަހަރެއް އަޅާލިތަނެވެ.\n"ޝައުނާ ހަމަހޭގަތަ ތިހިރީ. އެގޭތަ ތިކުރެވުނު ކަމެއް. މީ އަހަރެންގެ ދަރިފުޅޭ!"\n"ދެން ކިހިނެއްވީ؟" ޝައުނާ ބުނެލިއެވެ.\n"ކިހިނެއްވީހޭ! އަހަރެން ދުވަހަކުވެސް ހިޔެއްނުކުރަން އަހަރެން އެހާ ލޯބިން ބަލާބޮޑުކުރި ޝައުނާ މިއަދު އަހަރެންގެ ދަރިއަކަށް ގެއްލުމެއް ދީފާނޭ."\n"ގެއްލުމޭ! އެންމެ ފަހަރަކު ކަރުހިއްކުން ފިލުވާލިޔަސް ތިދަރި މަރެއް ނުވާނޭ."\n"ޝައުނާ!" އަނެއްކާވެސް ފަތީނާ ޖަހަން އުޅުމުން ޝައުނާ ފަތީނާގެ އަތުގައި ހިފެހެއްޓިއެވެ.\n"ޚަބަރުދާރު! ދެން އެންމެ ފަހަރަކުވެސް އަހަރެން ގައިގަ ޖަހައިފިނަމަ ކަލޭގެ މުޅި އާއިލާ ނައްތާލާނަން." ޝައުނާ ހުރީ ރުޅިގަދަވެފައެވެ.\n"ކަލޭ!" ފަތީނާއަށް ޤަބޫލުކުރަންވެސް ދަތިވިއެވެ.\n"އާ! ކަލޭ. ކަލެޔަށް މިހާރު ދައްތަ ކިޔާހިތެއް ނުވޭ." ޝައުނާ ވާހަކަ ދައްކަމުން ގޮސް ޖޯލީގައި އިށީނެވެ.\n"އެއީ ކީއްވެ؟" ފަތީނާ ހައިރާން ކަމާއެކު ޝައުނާއަށް ބަލާލިއެވެ.\n"އަހަރެން ގަބޫލުކުރާ ގޮތުގަ އަހަރެންގެ ދިރިއުޅުން ބަރުބާދުކޮށްލީ ކަލޭ. ދީމާއޭ ކިޔައިގެން ވާހަކަދައްކާ، އަހަރެންގެ ހިތުގައި ޝައްކު އުފައްދާ ނުވިތާކަށް އަހަރެން ލައްވާ ދީމާއަށް ހަމަލާވެސް ދިނީ ކަލޭ. އަހަރެން އެގޮތަށް ކަންތައް ނުކުރިނަމަ މިއަދު އަހަރެން ހުންނާނީ އަހަރެން ލޯބިވާ ފިރިމީހާ ކައިރީ. ކަލޭ އަހަރެންގެ އުފާތައް ނޮޅައިގަތީ. ކަލޭތީ ދައްތަ ކިޔަން ހެޔޮވަރުގެ މީހެއްނޫން." ޝައުނާގެ ވާހަކަތަކުން ފަތީނާއަށް ރޮވުނެވެ.\n"އަހަރެން ކީއްކުރަން ޝައުނާގެ ދިރިއުޅުން ހަލާކުކޮށްލަންވީ. ތީ އަހަރެންގެ ކޮއްކޮއޭ. އަހަރެން ދުވަހަކުވެސް ނޭދެން ޝައުނާއަށް ދެރައެއް ދޭކަށް. އެކަމަކު މިއަދު ޝައުނާ ތިކުރީ ވަރަށް ބޮޑު ކުށެއް. ފަހުން ދެރަވާނެ."\n"ހަ. ކަލޭ އަބަދުވެސް ކިޔަމުން އަންނަ އެއްޗެއްނު މިއިންސާނުންނަށް އަދި އަހަރެންގެ ގޮތެއް ނޭގޭނޭ. ކަލެޔަށްވެސް އަހަރެންގެ ގޮތެއް ނޭގުނެއްނު. ކަލެޔަށް އެގޭދޯ އަހަރެން ކަލެޔަށްވުރެ މާ ބާރުގަދަކަން. ގަބޫލުކުރަންދޯ! އެހެންވީމަ ދެންވެސް އަހަންނާ ކުޅެން ނޫޅޭތި. އަހަރެން ބޭނުންނަމަ މިރޭ ތިދަރިފުޅު މަރާވެސް ލެވިދާނެ. އަހަރެން އުޅޭނޫޅޭ މީގެ ފަހުން ބަލައިގެން ނުވާނެ. އަހަރެން އުޅޭނީ އަހަރެން ބޭނުން ގޮތަކަށް." މިހެންބުނެ ޝައުނާ ނުކުމެގެން ދިޔައީއެވެ.\n"ޝައުނާ މަޑުކޮށްބަ!" ފަތީނާ ގޮވާލިއެވެ. އެއަޑު ޝައުނާ އިވުނުކަމުގައިވިޔަސް ޝައުނާ ދިނީ ބީރުކަންފަތެކެވެ.\nފަތީނާ ދަރިފުޅުގޮވައިގެން އެތެރެޔަށް ވަނީ ރޮމުންނެވެ. މަންމަ މަރުވުމަށްފަހު ޝައުނާގެ ހުރިހާ ކަމެއް ފަތީނާ ބެލެހެއްޓީ މަންމައެއް ފަދައިންނެވެ. އެހެންނަމަވެސް ޝައުނާ މިރޭ ކުރިކަމަކީ މާފްކުރެވޭނެ ކަމެއްނޫނެވެ. ފަތީނާ ހުރީ ވަރަށް ދެރަވެފައެވެ.\nދެދުވަސް ނިމިގެން ދިޔައިރުވެސް ޝައުނާގެ ޚަބަރެއް ފަތީނާއަކަށް ނުވެއެވެ. ރަށުގެ އެއްވެސް ތަނަކުން ޝައުނާ ނުފެނެއެވެ. ޝައުނާއަށް ވީ ގޮތެއް ފަތީނާއަކަށް ނޭގެއެވެ. ރުޅިއަޔަސް އެއްދުވަހަށްވުރެ ގިނަ ދުވަހު ޝައުނާ ނުހުންނާނެކަން ފަތީނާއަށް އެގެއެވެ.\nއެންމެ ފަހުން ކެތްނުކުރެވިގެން ފަތީނާ ނީލްގެ ފިހާރަޔަށް ދިޔައެވެ. ނީލްގެ ފަރާތުން މައުލޫމާތެއް ލިބޭތޯއެވެ.\n"އަހަ ފަތީނާއްތާ! ހާދަ ނުފެނޭ މިހާރަކަށް އައިސް. ކުރިން ގެޔަށްވެސް ވަދެލާނެ. މިހާރު އެހެންވެސް ނުފެންނަތާ ދުވަސްކޮޅެއްވެއްޖެ. ކިހިނެއްވީބާ." ފަތީނާ ފެނުމުން ނީލް އަހާލިއެވެ.\n"އާ! ކުޑަ މަންޖެ ބަލިވެ އުޅޭތީ ގެއިން ބޭރަށް ނުނުކުމެވެނީ." ފަތީނާ ބުނެލިއެވެ.\n"ކޮބާތަ މިހާރު ޝެރިން. އޭނަވެސް ނުފެނޭ މިހާރު. އެހެންޏާ އަހަރެންގެ ޚަބަރެއް ނުވުމުން އޭނަ އަންނާނެ އަހަރެންގެ ގެޔަށް. އޭނަ ކޮބާތަ؟" ނުސީދާ ގޮތަކަށް ފަތީނާ ޝައުނާގެ ވާހަކަ އަހާލިއެވެ.\nނީލް ފިހާރައިން ބޭރަށް ނުކުތުމުން ފަތީނާވެސް ފަހަތުން ނުކުތެވެ.\n"ކިހިނެއްވީ. އަނެއްކާ ޝެރިންއަށް ކަމެއްވީތަ." ފަތީނާ އަހާލިއެވެ.\n"ފަތީނައްތާ! މިވާހަކަ އަދި އަހަރެން އެއްވެސް މީހަކު ކައިރީ ނުބުނަން އެކަމަކު ފަތީނައްތަ ވީމަ ބުނެލާނަން. އަހަރެން މިރަށު މީހުން ކައިރީ ބުނީ ދީމާ މާލެ ދިޔައިރު ދީމާއެކު ޝެރިންވެސް މާލެ ގޮސްއޭ ވީ. އެކަމަކު ތެދުތެދަށް ބުނަންޏާ އަހަރެންގެ ޝެރިން އަހަންނާ ކައިވެނި ނުކުރަނީސް މަރުވެއްޖެ." ނީލްގެ ލޮލުން ވެއްޓުނު ކަރުނަތިކި ފޮހެލަމުން ނީލް ބުނެލިއެވެ.\n"ކީކޭ ނީލް ތިކިޔަނީ. އަހަންނަށް ނުވިސްނުނު."\n"މިބުނީ މިހުރިހާ ދުވަހު އަހަރެން ޝެރިން ކަމަށް ހީކޮށްގެން އުޅުނީ އެއީ އިންސާނެއް ނޫނޭ."\n"ކިހިނެއް ނީލްއަށް އެގުނީ." ފަތީނާ ވާހަކަ ހޯދަން މަސައްކަތްކުރިއެވެ.\n"ދެން ކޮންމެވެސް ދުވަހަކުން އެގޭނެ ދޯ. އެކަހަލަ ކަންތައްތަކަކީ ސިއްރުކުރެވޭނެ ކަންތައްތަކެއް ނޫން." ނީލް ޝެރިންގެ ވާހަކަ އެއްވެސް މީހަކު ކައިރީ ނުބުނަންވެގެން ނުބުނީއެވެ.\nޝެރިން ބުނި ވާހަކަ ހަދާންހުރީމަ ގަސްތުގަ ނުބުނީއެވެ. ޝެރިން އޮތީ ނީލްކައިރީ ހުރިހާ ވާހަކައެއް ކިޔައިދީފައެވެ. މިރަށުގައި އޭގެ ދެޖިންނި އުޅޭ ކަމާއި އެތަނުން އެކަކީ ޝައުނާ ކަމެވެ. އެހެންކަމުން އެއްވެސް މީހަކު ކައިރީ އެވާހަކަ ބުނަން ނީލް ބޭނުން ނުވަނީއެވެ. މިހާރު އެއްވެސް މީހަކަށް އިތުބާރު ނުކުރެވޭތީއެވެ.\n"ދެން މިހާރު ކޮބާ ޝެރިން. މިބުނީ އެ ޖިންނި؟" ފަތީނާ އަޅައިގަންނަމުން ވާހަކަދެއްކިއެވެ.\n"ތިހިރީ ކުރިމަތީގައި!" ނީލް ބުނެލިއެވެ.\nފަތީނާ ދިޔައީ ސިއްސައިގެންނެވެ. ނީލްއަށް އޭނަގެ ހަގީގަތް އެކުނީކަމަށް ހީކޮށްފައި ބިރުގަތީއެވެ. ފަތީނާއާ ދިމާލަށް އިގިލިދިއްކޮށްފައި ނީލް އެހެންބުނުމުން ފަތީނާ ފަހަތަށް ޖެހުނީ ބޭއިޚްތިޔާރުގައެވެ.\n"ތިބުނި އެއްޗެއް ނޭގުނު." ފަތީނާ ބުނެލިއެވެ.\n"މިބުނީ ފަތީނައްތަ ސިފައިގަވެސް އެޖިންނި ހުރެދާނޭ. އެއީ މީހުންގެ ސިފައަށް ބަދަލުވެގެން ރަށުތެރޭ އުޅޭ އެއްޗެއް. ކިހިނެއް އެގޭނީ އަހަރެން ކަމަށް ހެދިގެން ފަތީނައްތައާ ވާހަކަ ދައްކަން މިހިރީ އެޖިންނި ކަމެއް.؟" ނީލް އެހެންބުނުމުން ފަތީނާ ވާހަކަ ކުރުކޮށްލާފައި ދާން ހިގައިގަތެވެ.\n"ފަތީނައްތާ. އެއީ މަޖަލަކަށް ބުނިއެއްޗެއް. ބިރުގަތީތަ. މިވާހަކަ އެއްވެސް މީހަކު ކައިރީ ނުދައްކައްޗޭ." ފަތީނާ ހިގައިގަތުމުން ނީލް ބުނެލިއެވެ.\nފަތީނާ ގެޔަށް ދިޔައިރު ގޭގައި އެއްވެސް މީހަކު ނޫޅެއެވެ. ފަތީނާ ބިރުގަތެވެ. ޝައުނާ ކޮންމެފަދަ ކަމެއްވެސް ކޮށްފާނެކަން ފަތީނާއަށް އެގޭތީއެވެ. އަވަހަށް ފޯނުނަގާ ފިރިމީހާއަށް ގުޅާލިއެވެ. ފިރިމީހާ ދެއްކި ވާހަކަތައް އަޑުއަހަން ހުރެފައި ފަތީނާ އަޑުންއަޑުނަގާ ރޮއިގަތެވެ. ދުވަމުން ގޮސް ހޮސްޕިޓަލަށް ވަނެވެ. ފަތީނާގެ ފިރިމީހާވެސް ރޮނީއެވެ. ކައިރީގައި ތިބި އެހެންކުދިންވެސް ރޮނީއެވެ.\n"ފަތީނާ! އަހަރެމެންގެ ދަރިފުޅު." ފަތީނާ ފެނުމުން ފިރިމީހާ ބުނެލިއެވެ.\n"ކިހިނެއްވީ. ކޮބާ މަގޭ ދަރިފުޅު" ފަތީނާގެ ފިރިމީހާ އިޝާރާތްކުރީ އަވަސްފަރުވާދޭ ކޮޓަރިއަށެވެ. ފަތީނާ ދުވެފަގޮސް ވަންއިރު ދަރިފުޅު ގައިމަތީ އޮތީ ހުދު ފޮތިގަނޑެއް އަޅާފައެވެ. ފަތީނާ މަޑުމަޑުން ގޮސް ފޮތިގަނޑު ނަގާ ދަރިފުޅުގެ މޫނަށް ބަލާލިއެވެ. ދަރިފުޅުގެ މޫނު އޮތީ އެއްކޮށް ހުދުވެފައެވެ. ފަތީނާ ދަރިފުޅު ގައިގައި ބައްދައިގެން އޮވެ ރޮމުންގެންދިޔައެވެ. ފަތީނާގެ ފިރިމީހާ އައިސް ފަތީނާ ބޭރަށް ނެރުނެވެ.\n"ކިހިނެއްވީ މަގޭ ދަރިފުޅު މަރުވީ؟"\n"ދަރިފުޅު ރޯންފެށުމުން އަހަރެން އޭނަ ނަގައިގެން ކޮޑަށް ލައިގެން ހުއްޓާ ޚަބަރެއް ނުވެގެން ބެލިއިރު ހުއްޓިފަ އޮތީ. އަވަހަށް ހޮސްޕިޓަލަށް ގެނައީ. ޑޮކްޓަރު ބުނީ ހަށިގަނޑުން ލޭ މަދުވެގެންނޭ ދަރިފުޅު މަރުވީ." ފިރިމީހާ މިހެން ބުނުމުން ފަތީނާ އޭނަގެ މޫނަށް ބަލާލިއެވެ. ކަރުނަ ފޮހެލާފައި ތެދުވެގެން ގޮސް ދަރިފުޅުގެ ގައިގައި އަޅާފައި އޮތް ފޮތިގަނޑު ނަގާ އެއްލާލިއެވެ. ދަރިފުޅުގެ ކަރުގައި އަތްއަޅާލާފައި އަތްނަގާލިއިރު ކަރުގައި ކުރިން ފެންނަން ނެތް ނިޝާންތަކެއް ހުއްޓެވެ. ތިންތަނެއްގައި ދަތްއަޅާފައި ހުއްޓާ ފެނުނެވެ. އެއީ ޝައުނާގެ ކަންތައްކަން ވަގުތުން ފަތީނާއަށް އެގުނެވެ. ބާރަށް ހިގާފައި ގޮސް ފަތީނާ ހޮސްޕިޓަލުން ނުކުމެގެން ދިޔައީއެވެ. ފަތީނާގެ ފިރިމީހާ ހީކުރީ ދަރިފުޅު މަރުވުމުން އެކަމާ ދެރަވެގެން ދިޔައީ ކަމަށެވެ.\nފަތީނާ ހުރީ ރުޅިއައިސް ރަތްވެފައެވެ. މިވަގުތު ޝައުނާ ފެނިއްޖިއްޔާ އެދެމެދު ބޮޑު ހަގުރާމައެއް މިއަދު ހިގާނެއެވެ. ފަތީނާ މުޅިރަށް ހޯދާ ބެލުމުންވެސް ޝައުނާ ނުފެނުނެވެ. ކުރާނެކަމެއް ނޭގިފައި މަގުމަތީ ހުރި ޖޯއްޔެއްގައި އިންދާ ނީލްއާއި ދީމާ ސައިކަލުގައި ދިޔަތަން ފަތީނާއަށް ފެނުނެވެ. ނީލް ބުނިގޮތުންވިއްޔާ ދީމާ ހުރީ މާލޭގައެވެ. ނީލްއާއެކީ ދީމާ ފެނުމުން ކޮންމެވެސް ނުބަޔެއް އުޅެނީކަން ފަތީނާއަށް އެގުނެވެ. ފަތީނާ އެމީހުންގެ ފަހަތުން ފާރަލަމުން އެގެޔަށް ދިޔައެވެ.\nއެގެއިން ފެނުނު މަންޒަރުން ފަތީނާގެ ދެފައި ރޫރޫ އަޅައިގަތެވެ.


Abdul Raheem gaazeennah huthurubahun muhaathabukuri massala fuluhah - vNews.mv\nއަބްދުއްރަހީމް ގާޒީންނަށް ހުތުރުބަހުން މުހާތަބުކުރި މައްސަލަ ފުލުހަށް\nޝުރުފާ މުޙައްމަދު 29 November 2019, 13:09\nޕީއެންސީގެ ރައީސް އަބްދުރަހީމް އަބްދުﷲ ފަނޑިޔާރުންނަށް ނިސްބަތްކޮށް ހުތުރުބަސް ބޭނުންކުރައްވައި ފަނޑީޔާރުންނަށް އިންޒާރުދިން މައްސަލައެއް ޑިޕާޓްމެންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ)އިން ފުލުހަށް ހުށަހަޅައިފިއެވެ.\nކުރީގެ ރައީސް އަބްދުﷲ ޔާމީން މަނީލޯންޑަރިންގެ މައްސަލާގައި5އަހަރަށް ޖަލަށް ލައި5މިލިއަން ޑޮލަރަށް ޖޫރިމަނާކުރުމަށް ހުކުމް ކުރުމާއި ގުޅިގެން ނުރުހުން ފާޅުކޮށް އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމުގައި އަބްދުއްރަހީމް ވަނީ ރައީސް ޔާމީންގެ މައްސަލަ ބެއްލެވި ފަސް ފަނޑީޔާރުންނަށް ނިސްބަތްކޮށް ހުތުރު ބަސް ބޭނުންކުރައްވައި ފަސް ފަނޑީޔާރުން ޖަލަށްލާނެ ކަމުގެ އިންޒާރުވެސް ދީފައެވެ.\nމި މައްސަލާގައި ޑިޖޭއޭއިން ބުނީ، އަބްދުއްރަހީމްގެ އެ އަމަލަކީ ފަނޑިޔާރުންގެ ހުރުމަތް ކަނޑާލުމުގެ އަމަލެއް ކަމަށެވެ. އެހެންވީމާ އެ މައްސަލަ މިހާރު ފުލުހުންނަށް ހުށަހަޅާފައިވާނެ ކަމަށެވެ. ޑީޖޭއޭ އިން ފުލުހުންނަށް ހުށަހެޅި އަބްދުއްރަހީމްގެ މައްސަލައާއި ގުޅިގެން ސުވާލުކުުރުން އަބްދުއްރަހީމް ވަނީ އެ މައްސަލައިގައި އެއްޗެއް ވިދާޅުވާން ދެކޮޅުހައްދަވާފައެވެ.\nކޯޓުގެ ހުރުމަތް ކަނޑާ މައްސަލަތަކަކީ ފުލުހަށް ހުށަހަޅައި ތަހުގީގު ހިންގައި ދައުވާކުރުމުގެ އިތުރަށް އެ ކޯޓަކަށް އަމިއްލަ އިސް ނެގުމަކަށް ވެސް ބެލޭ ފަދަ މައްސަލަތަކެކެވެ.\nރައީސް ޔާމީންގެ މައްސަލަ ބެލުމަށް ފަސް ފަނޑިޔާރުންގެ ބެންޗެއް އެކުލަވާލާފައި ވަނީ މައްސަލަ ފެށުނީއްސުރެއް އިދިކޮޅުންނާއި، ހުދު ރައީސް ޔާމީން އަދި އެމަނިކުފާނުގެ ގަނޫނީ ޓީމުން އެކި ފަހަރުމަތިން ތަކުރާރުކޮށް އެކަމަށް އެދިފައިވާތީ އެކަމަށް ރިއާޔަތްކޮށްފައެވެ. އެހެންނަމަވެސް ބެންޗު އެކުަލާވުލުމުން ބެންޗުގައި ތިއްބެވި ފަނޑިޔާރުންނަށްވެސް އިދިކޮޅުން ހިންހަމައެއް ނުޖެހުނެވެ.\nވަކިން ޚާއްސަކޮށް ފަނޑިޔާރު އަލީ ރަޝީދަށް ފާޑުކިޔުންތައް އަމާޒުކޮށް، އެމަނިކުފާނުގެ މައްސަލައެއް ހުށަހަޅައި ރައީސް ޔާމީނަށް ހުކުމް އިއްވުމުގެ ކުރިން ފަނޑީޔާރު އަލީ ރަޝީދަށް ފިޔަވަޅު އަޅައިދިނުމަށްވެސް އިދިކޮޅުން ވަނީ ތަކުރާރުކޮށް ގޮވާލާފައެވެ. އެހެންނަމަވެސް މައްސަލަ ނިންމާފައި މިވަނީ ފަނޑިޔާރު އަލީ ރަޝީދުވެސް ބެންޗުގައި ހިމެނިވަޑައިގަންނަވާ ގޮތަށެވެ.\nއަބްދުއްރަހީމް ޖޭއެސްސީ ރާއްޖެ ޕީއެންސީ ސިޔާސީ ޕީޕީޕއެމް ރައީސް ޔާމީން\nދެން ލަލާ. އަދުރޭ އަކީ އާންމުކޮށް ބަހުރުވަ ހުތުރު މީހެއް. ސިޔަާސީގޮތުން ބުނި އެއްޗަކަަށް ތިޔަ ވާނީ.


Ras Online - ހެޔޮވެރިކަމާއި ޑިމޮކްރެސީގައި މުއައްސަސާތަކާއި މަގާމުތަކަށް މީހުން ހޮވުުމުގައި ހަމައެއް ލަމައެއް ނެތް!\nހެޔޮވެރިކަމާއި ޑިމޮކްރެސީގައި މުއައްސަސާތަކާއި މަގާމުތަކަށް މީހުން ހޮވުުމުގައި ހަމައެއް ލަމައެއް ނެތް!\nއަހުމަދު މަސްނޫމް 20 އޮކްޓޯބަރު 2020\n2008 ވަނަ އަހަރު ތަސްދީޤްކުރެވުނު ޤާނޫނުއަސާސީއާއެކު މިނިވަން މުސްތަޤިލް މުޢައްސަސާތަކެއް އުފެދިގެން އައެވެ. ދައުލަތުގެ އެކި ވުޒާރާތަކާއި އޮފީސްތައް ވިލަރެސްކޮށް، އެތަންތަނުގައި ހިނގާ ކަންކަން ބަލާ ތަހުޤީޤްކުރުމަކީ މިފަދަ މުޢައްސަސާތަކުގެ އެންމެ ބޮޑު ޒިންމާއެވެ. އެހެންކަމުން މިފަދަ މުޢައްސަސާތަކުގައި ސިޔާސީ ނުފޫޒުން އެއްކިބާވެފައި ތިބި ބަޔަކު އައްޔަންކުރުމަކީ ޤާނޫނުގައި ބުނާ މަޤްޞަދު ހާސިލުކުރުމަށް މުހިއްމުކަމެކެވެ. ބޭނުންހާ މީހަކު، ބޭނުންހާ ކޮމިޝަނަކަށް ލައިގެން ރައްޔިތުންނަށް ކުރާނެ ފައިދާއެއް ނެތެވެ. ފަހަރެއްގައި ސިޔާސީ މީހުންނަށް އޭގެ ފައިދާ ކޮށްފާނެއެވެ.\nއެންމެފަހުން މިނިވަން މުއައްސަސާއަކަށް މެމްބަރުން ހޮވުމުގެ މަސައްކަތް މަޖިލީހުން ކޮށްފައިވަނީ ހޯމަދުވަހުއެވެ. ހޯމަދުވަހުގެ ޖަލްސާގައި މަޖިލީހަށް އެޖެންޑާކޮށްފައި އޮތީ ނެޝަނަލް އިންޓެގްރިޓީ ކޮމިޝަންގެ މެމްބަރުކަމަށް ބޭފުޅުން އައްޔަންކުރުމުގެ މައްސަލައެވެ.\nނޭޝަނަލް އިންޓެގްރިޓީ ކޮމިޝަނަކީ، ކަސްޓަމްސް ސަރވިސްއާއި، މޯލްޑިވްސް ޕޮލިސް ސަރވިސްއާއި، މޯލްޑިވްސް ކަރެކްޝަނަލް ސަރވިސްއާއި، މޯލްޑިވްސް އިމިގްރޭޝަން ގެ މުވައްޒަފުން ކުރާ ޤާނޫނާއި ގަވާއިދާ ޚިލާފު ޢަމަލުތައް ބަލައި ތަޙްޤީޤުކުރަން އޮންނަ މުއައްސަސާއެކެވެ. ނުވަތަ ކުރު ގޮތަކަށް ދަންނަވާނަމަ އެއީ ސަރުކާރުގައި ޔުނިފޯމް އެޅި ވަކި ޚިދުމަތްތަކެއް ދޭ މުއައްސަސާ ތަކަށް ފާރަވެރިވާ ނުވަތަ އެމުއައްސަސާ ތަކާއި މެދު ހުށައެޅޭ ޝަކުވަތައް ތަހުގީގުކޮށް ފިޔަވަޅު އަޅާ ކޮމިޝަނެވެ.\nކޮންމެއަކަސް4މެމްބަރުން ތިބޭ ނެޝަނަލް އިންޓެގްރިޓީ ކޮމިޝަނަށް މެމްބަރުން އައްޔަންކުރަން މަޖިލީހުގައި ވޯޓް ނެގުނެވެ. މަޖިލިސް ތަޅުމުގައި ވޯޓަށް އެހުމުގެ ކުރިން އެކޮމިޝަނަށް ނަން ހުށަހެޅުއްވި ފަރާތްތަކުގެ މައުލޫމާތު ދިރާސާކޮށް ތަޢުލީމީ ފެންވަރާއި ގާބިލުކަން ޔަގީން ކުރުމަށްޓަކައި އެބޭފުޅުންނާ އިންޓަވިއު ކުރުން މަޖިލީހުގައި ކުރިއަށްގެންދިޔައެވެ. އެއީ ވަރަށްވެސް ޕްރޮފެޝަނަލްކޮށް ކުރިއަށްދިޔަ އިންޓަވިއުތަކެއްކަމަށް ޚަބަރުތައް ބުނެއެވެ. ނަމަވެސް މަޖިލީހުގައި ވޯޓް ނަގާ، ކޮމިޝަނަށް މެމްބަރުން އައްޔަންކޮށް ނިމުނުއިރު ކަމަކުދާކަށް ނެތެވެ. އުސްތާޒުންނާއި ޕީއެޗްޑީ ނަގާފައި ތިބި ފަރާތްތަކަށް ކުރިމަތިވީ ލަދުވެތި ގޮތެކެވެ. ކޮމިޝަނުގެ މެމްބަރުކަމަށް ހޮވުނީ ރުޤްޔާކުރަން އުޅޭ މީހަކާއި، ޤާނޫނާއި ޤަވާއިދާ ޚިލާފަށް މަޤާމުގައި ހުރެގެން އަމަލުކުރިކަމަށް ބުނާ މީހަކާއި، މިހެން ގޮސް ޕާޓީގައި ސިޔާސީ ކަންކަމުގައި އިސްކޮށް އުޅުއްވި ކުދިންކޮޅެކެވެ.\nވާނީވެސް އެހެންތާއެވެ. ރައްޔިތުންނަށް ކިތަންމެ ޗާލާކީ ވައުދުތަކެއް ވެގެން ވިޔަސް ބޭނުންވަނީ ވެރިކަން އަތުޖެހުމެވެ. އެތެރެކޮއިލަށް ވަދެވުމެވެ. ދާނުގައި އިށީދެވުމެވެ. އެއެއްޗެއް އަތުޖެހުނީމާ އެއޮތީ ނިމިފައެވެ. ދެން ވެރިކަން ހިންގާން ޖެހޭނީ ޕާޓީއަށް ހޭހަންކޮށް މަގުމައްޗަށް ނުކުމެ ގުރުބާންވި ކުދިންނަށް މަގާމުތައް ދީގެންކަން މިއީ ރައްޔިތުންވެސް އަދި މަތި މައްޗަށް ފާސް ނަގައިގެން ހުވަފެން ދެކޭ ފަރާތްތަކުން ވެސް ގަބޫލުކުރަން ޖެހޭ ކަންކަމެވެ. ކިތަންމެ އަޑަށް ބާރުލާފައި އިސްލާހޭ ގޮވިޔަސް އިސްލާހު އަންނާނީ ޕާޓީގެ މަސްލަހަތަށް ފަހުގައިކަން މިދެންނެވި މީހުންނަށް ހަދާން ނެތެނީއެވެ. ޑިމޮކްރެސީގެ ނަން ކިތަންމެ ރީތިވެފައި އެގޮލާ ކިތަންމެ ފުރިހަމަޔަކަސް މިގައުމުގައި ސިޔާސީ ޕާޓީ ވެރިކަން ހިނގަނީ މިދެންނެވި މަގުންނެވެ. އެންމެ ފުރަތަމަ ޕާޓީއެވެ. ނަޒާހަތްތެރިކަމާއި ޚިދުމަތްތެރިކަމާއި އަތްތެރިކަމާއި ކެތްތެރިކަންވެސް އަންނާނީ އޭގެ ފަހަތަށެވެ. ޖަޒީރާ ރާއްޖެއެއް އެޖެންޑާ 19 އެއް ކިޔާނެ ކަމެއް ނެތެވެ. ވެރިކަން ހިނގާނީ ޕާޓީ މަސްލަހަތަށް އިސްކަން ދީގެންނެވެ.\nކޮންމެއަކަސް މިދެންނެވި ނޭޝަނަލް އިންޓެގްރިޓީ ކޮމިޝަނަށް މެންބަރުން ހޮވުންވެސް ދިޔައީ ހަމަ މި ބީދައިންނެވެ. މަގާމަށް ކުރިމަތިލި ބޭފުޅުންގެ އިންޓަވިއު ކުރިއަށްދިޔަ ގޮތުގެ ރިޕޯޓަށް ބަލާލާއިރު، ބައެއް ބޭފުޅުންނަކީ މަޤާމަށް އެކަށީގެންވާ ބޭފުޅުންކަމަށާއި އެހެން ބައެއް ބޭފުޅުންނަކީ މަޤާމަށް ވަރަށް ބޮޑަށް އެކަށީގެންވާ ބައެއްކަމަށް ބުނެފައިވެއެވެ.\nކަން ހިނގާފައި އޮތް ގޮތިގެ ނަޒާހަތްރެރިކަން ވަޒަން ކޮށްލުމަށްޓަކާ މިރިޕޯޓަށް ރިޢާޔަތް ކުރުމުން ފާހަގަވީ އެންމެ މިސާލެއް މިތާނގައި ދަންނަވާލާނަމެވެ. މިދެންނެވި ރިޕޯޓަށް ބަލާއިރު ކޮމިޝަނުގެ މެމްބަރުކަމަށް ކުރިމަތިލި ބޭފުޅުންގެ ތެރޭގައި ކޮމްޕިއުޓަރ ސައިންސްއިން ޕީއެޗްޑީ ނަންގަވާފައިވާ އައިޓީ އެކްސްޕާޓެއްކަމަށްވާ ޑރ. އިބްރާހިމް ޝިޔާމް ވެސް ހިމެނިވަޑައިގަންނަވައެވެ. ނަމަވެސް ކޮމިޓީ ރިޕޯޓްގައި އެބޭފުޅާ ހިމެނިވަޑައިގަތީ އެންމެ ފުލަށް ދިޔަ ބޭފުޅުންގެ ތެރޭގައެވެ.\nDecisions come from God. It wasapleasure to step forward for national service & will continue to do so.\nTks @Roxeyna for conducting the interview inavery prof. manner & also to the comittee for considering me.@Dhonbiley @HassantayMDP @a_usham @MickailNaseem @AndhunHussain pic.twitter.com/aRtf7pWmxE\n— Dr Ibrahim Shiyam (@IbrahimShiyam15) October 19, 2020\nމިކަމުގައި އެބޭފުޅާގެ އުދާސްތައް ހުރިގޮތް ހިއްސާކޮށްލެއްވި ޓްވީޓް މަތީގައި އެވަނީއެވެ. މީގައި ހަމަ ދަންނަވާނެ އިތުރު ވާހަކައެއް ނެތެވެ. ސިޔާސީ ޕާޓީ ވެރިކަމުގައި މިގައުމުގައި ކަންހިނގާ މަގު ނިކަން ރަނގަޅަށް އެނގޭތީއެވެ. ފަޔަށް ކިތަންމެ ބާރުލާފައި އިސްލާހަށް ވޯޓު ދެއްވަން ރައްޔިތުން ނުކުމެ ވަޑައިގެންނެވި ނަމަވެސް ޕާޓީ ވެރިކަމުގައި ކަންހިނގާ މަގު މިހާރު ރައްޔިތުންނަށް ނޯޅޭނެކަމަށް ހީކުރަމެވެ. ބޮޑު ޚަރަދުކޮށްފައި އުމުރުގެ ބޮޑުބައި ހޭދަކޮށްފާ ތިޔަ ކިޔާ މޮޅެތި ފާސްތަކާއި ސެޓްފިކެޓްތަކާއި ތިޔަ އެޗްޑީތައް ނަގަން އުޅޭނެ ކަމެއް ނެތެވެ. ނެގިޔަސް އެއީ ބޭނުމެއް ހިފޭ އެއްޗެއް ނޫނެވެ. މަގާމުގެ ޝަރުތަކީ މަގާމުދޭން ބޭނުންވާ މީހާގެ ގަޔަށް ހެޔޮވަރުކޮށް ފަހާ ކޯޓެކެވެ. ޕާޓީ ކުއްޖެއް ވިއްޔާ އެއީ ސްމިތު ވިޔަސް، ސަމިތު ވިޔަސް އަޖިތު ވިޔަސް އޯކޭއެވެ. އެ ކޯޓު ހަމަ ފިޓުވާނެއެވެ. ޕާޓީ ނިޒާމުގައި ޕީއެޗްޑީ ނަގައިގެން މަގާމަށް ކުރިމަތިލާ ޝިޔާމާއި ޝަމީމާއި އަމީމާ އަކަށް އެ ކޯޓު ފިޓެއް ނުވާނެއެވެ. މިއީ ކަންހިނގާނެ މަގުކަން ގަބޫލުކުރަށްވާށެވެ.\nއެންއައިސީއަށް މެމްބަރުން އައްޔަންކުރި ގޮތާއިމެދު ގިނަ ބަޔަކު މިހާރު ދަނީ ފާޑުކިޔައި ސުވާލު އުފައްދަމުންނެވެ. ކިތަންމެ ފާޑެއް ކިޔައި ކިތަންމެ ޝުޢޫރެއް ބަޔަކު ފާޅުކުރިޔަސް އެއީއަކީ މާބޮޑު ބަދަލު ތަކެއް، އިސްލާހެއް އަންނާނެ ކަމެއް ނޫނެވެ. މިދެންނެވި ފާޑުކިޔުން ތަކުގައި މަޖިލީހުން ކޮމިޝަންތަކަށް މެމްބަރުން އައްޔަންކުރުމުގައި ބަލަނީ ކޮން އުސޫލަކަށްތޯ ކޮންހަމައަކަށްތޯ ބުނެ ގިނަ ބަޔަކު ޝަކުވާކޮށް ސުވާލު ކޮށްފައި ވެއެވެ. އުމުރު ދުވަހު ބުރަ މަސައްކަތުން ކިޔަވައިގެން މަޤާމަކަށް ކުރިމަތިލުމުން އެފަދަ ފަރާތްތައް ބާކީ ކޮށްލުމުން މިޤައުމަށް ޚިދުމަތްކުރާނެ ފަންނުވެރިން ގެއްލިގެންދާނެ ކަމަށް ވެސް ބައެއް މީހުން ބުނެފައި ވެއެވެ.\nރައްޔިތުންނަށް ކިތަންމެ ވާހަކައެއްވެސް ދެއްކިދާނެއެވެ. ކިތަންމެ ޚިޔާލެއް ވެސް ފާޅުކުތެވިދާނެއެވެ. ބައެއް ފަހަރު ވެރިން އެވާހަކަތައް އަޑުއަހަމޭ ވެސް އަދި އިސްލާހު ކުރާނަމޭ ވެސް ބުނެފާނެއެވެ. އެކަމަކު އެއީ ހުސް ހޮޅި ވާހަކައެވެ. އެކަމެއް ނުވާނެއެވެ. ނުވެސް ކުރާނެއެވެ. އެވާނީ ހަމަ މާ ކަނޑުގައި ޝަހާދަތް އިނގިލިން އަޅާލާ ރޮނގަކަށެވެ. ފަހަތަށް ބަލައި ލުމުގެ ކުރިން އެ ރޮނގު ހުންނާނީ ފިލައިގެން ފޮހެވިގެން ގޮސްފައެވެ.\nNow, I am glad I did not submit my application. I almost went through with it expecting an academic andaperson withalaw enforcement background could be considered. Insha Allah there's much better opportunities for you in the future. Don’t give up ✊\n— Mohamed Thoyyib, PhD 🇲🇻🇺🇸🇹🇭 (@thoyyu) October 19, 2020\nތެދެކެވެ. އެއީ ހަމަ ހަގީގަތެވެ. މި ދެންނެވި ޕާޓީ ނިޒާމު ހިނގާ ގޮތުން، މި ޕާޓީ ނިޒާމުގައި ރައްޔިތުންގެ މަޖިލީހުން، ނުވަތަ ރައްޔިތުންގެ މަންދޫބުން އަމަލުކުރާ ގޮތުން ކިޔަވައިގެން ތިބި ބޭފުޅުން ވަނީ ދައުލަތުގެ މަޤާމުތަކުން ބާކީވެފައެވެ. ސިޔާސީ އެކްޓިވިސްޓުންނަށް ހުރިހާ މަޤާމެއް ދީ ހުސްކޮށްލުމުން މިޤައުމަށް އެކަމުގެ ސަބަބުން ވާނެ އެއްވެސް ފައިދާއެއް ނެތެވެ. ބައެއް މީހުން މިހާރު ޤަބޫލުކުރާ ގޮތުގައި ސިޔާސީ މީހުންގެ ފަސްބައިގައި އެލިގެން ނޫނީ މަޤާމެއް ނުލިބޭނެއެވެ. ގަބޫލު ކުރަށްވަންވީ އެކަންޏެއް ނޫނެވެ. އެއީ މި ނިޒާމުގައި ރާއްޖޭގައި ކަން ހިނގާ މަގެވެ. އެކަން ހިނގާނީ އެމަގުންކަން ޔަގީން ކުރަށްވާށެވެ.\nParty in endorsement nagaagen leema dho libeynee..\nParty ge puppets ah vazeefaa innaanee. Kiyavaagen huri meehaa akah noannaane Raajjey ga furusatheh\n— VelaaFolhi (@VelaaFolhiz) October 20, 2020\nމަޖިލީހުން މިއަދު ކޮމިޝަންތަކަށް ބޭފުޅުން އައްޔަންކުރުމުގައި މިގެންގުޅޭ ފީކަޅާ އުސޫލުގެ ސަބަބުން ގެއްލުން ލިބޭނީ ހަމަ ދިވެހި ރައްޔިތުންނަށެވެ. މިއީ މިއަދު ރާއްޖެއާއި ދުނިޔޭގެ އެކި ކަންކޮޅުތަކުގައި މަތީ ތަޢުލީމް ހާސިލުކުރަމުންދާ ދަރިވަރުންނަށް ދެވޭ ވަރަށް ނުބައި މެސެޖެކެވެ. މަތީ ތައުލީމް ހާސިލުކޮށްގެން މިޤައުމަށް އައިސްގެން ކުރާނެ އެއްވެސް ފައިދާއެއް ނެތްކަން އެދަނީ ލޯމައްޗަށް ފެންނަމުންނެވެ. މިހެން މިކަންކަން ހިނގާނަމަ މާދަމާ ގައުމަށް، ރައްޔިތުންނަށް ޚިދުމަތްކޮށްދޭނެ ދިވެހި ޑޮކްޓަރަކު ނުހުންނާނެއެވެ. ޕީއެޗްޑީ ނަގައިގެން ތިބި ދިވެހި ތަޖުރިބާކާރު ދިވެހި ދަރީންނެއް ނުފެންނާނެއެވެ. ޖަޒީރާ ރާއްޖެ ހިންގާނެ އެޖަޒީރާ ރާއްޖެ ހިމާޔަތްކުރާނެ ތިމާވެށީގެ މާހިރުންނެއްވެސް ނުތިބޭނެއެވެ. މިއީ ހަމަޤައިމުވެސް މިއަދު އަޅުގަނޑުމެން ވިސްނާލަންޖެހޭނެ ކަމެކެވެ.\nހަމަ ހެޔޮވެރިކަމޭ ޖަޒީރާއޭ ތަރައްގީއޭ ބްރިޖޭ ނަރުދަމާއޭ ބަނދަރޭ ފާލަމޭ އިސްލާހޭ ޑިމޮކްރެސީއޭ ހަމަހަމަކަމޭ އިންސާނީ ހައްގޭ ތެދުވެރިކަމޭ ނަޒާހަތްތެރިކަމޭ ފްލެޓޭ ބޯހިޔާވަހިކަމޭ އިންސާފޭ ތިލަފަތޭ ގޮވާލާއިރަށް ނުކުމެ ވޯޓުލާން ދުއްވައިގަތުމުގެ ކުރިން މިވެރިން އެކިޔާ ޒަމާނީ ޑިމޮކްރެސީގެ ވެރިކަމަކީ ކޮބައިކަން އެޑިމޮކްރެސީގެ ވެރިކަމުގައި މިހާތަނަށް ރާއްޖޭގައި ވެރިކަންތައް ހިނގާފައިވާ ގޮތް ރަނގަޅަށް ހަނދާނަށް ގެނަސް ވަޒަންކޮށް އެކަންކަން އަމިއްލަ ވިސްނުމާއި ބުއްދިން ކިރާލާށެވެ.\nއެމްޑީޕީ ނޫން ހުރިހާ މީހުން ޚާއްޞަކޮށް އެމީހުން ރުޅިއަންނަ ކެބިނެޓް މީހުން ވަކި ކުރުމުގެ ސިލްސިލާ ރޭވުމެއް މިއީ، ވެންޓިލޭޓަރ އަކި އަސްލު ރޭވުމެއް ޑަބަލިއު.އެޗ.އޯ ގައި އުޅޭ އިންޑިޔާ މީހަކު ނަޝީދުގެ އޯޑަރަށް އަބުރާލި ގޭސްގަނޑެއް.. އަދި ކޮންމެވެސް ދުވަހެއް އަންނާނެ "އެފަނި އެޅުވީ އަހަރެން" މިހެން ބުނާނެ. މީގެ2މަސްކުރީން އެމްޑީޕީން ނިންމި ކޮންމެ ހާލެއްގައިވެސް "މިކަން ކުރާނަން! ސާފުކުރާނަން" އެބުނާ ސާފުކުރުމަކީ އެމްޑީޕީ ނޫން މީހުން ކެބިނެޓްއިން ބޭރުކުރުން ކަން މިފެންނަނީ ދިވެހީން ނިކަން ވިސްނަބަލަ..\nކޯވިޑް-19: އިތުރު މީހަކު މަރުވެ ރާއްޖެއިން މަރުވި މީހުންގެ ޢަދަދު 47 އަށް\n42 މިނިޓު ކުރިން\nލޯބި އޭގެ އިންތިހާ - އެޕިސޯޑް 17\nޖެފް ބޭޒޯސް ގެ ސުޕަރ ޔޮޓް ރާއްޖޭގައި\nލޯބިވެރިޔާ މަރާލި މީހަކު ކޮވިޑު ޖެހިގެން މަރުވެއްޖެ\nކޮވިޑް-19: މޮޑަރނަރ ކުންފުނީގެ ވެކްސިން ބޭނުންކުރުމުގެ ހުއްދައަށް އެދެފި\nކޮވިޑް-19: ރާއްޖެއިން މިއަދު 17 މީހަކު ޕޮޒިޓިވްވެއްޖެ\nދެކުނަށް ފައިދާބޮޑީ ދެކުނުގެ މައި ހަބަކަށް އައްޑޫ އެއަރޕޯޓް ހަދައިގެން - އައްޑޫ ޝަރީފް


ރުޅި އައިސްގެން ސޯނަމް ޓުވީޓާއިން ބްރޭކެއް ނަގައިފި! |\nއޮކްޓޯބަރ 7, 2018 33 0\nރުޅި އައިސްގެން ސޯނަމް ޓުވީޓާއިން ބްރޭކެއް ނަގައިފި!\nސޯޝަލް މީޑިއާގައި އެންމެ ހަރަކާތްތެރި ބޮލީވުޑްގެ އެއް އެކްޓްރެސް ސޯނަމް ކަޕޫރު ކަމަކާ ހިތްހަމަ ނުޖެހިގެން ޓުވިޓާ ބޭނުން ކުރުން ވަގުތީ ގޮތުން ހުއްޓާލައިފި އެވެ.\nއެކަމަކު އޭނާގެ އެކައުންޓު ޑީއެކްޓިވޭޓެއް ނުކުރެ އެވެ. އެންމެ ފަހުން ކުރި ޓުވީޓުގައި ބުނެފައިވަނީ ކުޑަ ދުވަސްކޮޅަކަށް ޓުވިޓާ އާއި ދުރަށް ޖެހިލާ ކަމަށެވެ. އަދި ޓުވިޓާގައި ވަރަށް ދެކޮޅު ވެރިކަން ބޮޑު ކަމަށް ބުނެފައިވެ އެވެ.\nސޯނަމް ހިތްހަމަ ނުޖެހެން ޖެހުނީ ކީއްވެ ކަމެއް ނޭނގެ އެވެ. އޭނާ ހިތްހަމަ ނުޖެހިފައި މިވަނީ އިންސްޓަގްރާމް ސްޓޯރީގައި ލިޔުނު އެއްޗަކާއި ގުޅިގެން މީހަކު ޓުވީޓާގައި ސޯނަމްވެސް އެކަމަށް ޒިންމާވާން ޖެހޭ ކަމަށް ބުނެފައި ވަނިކޮށެވެ.\nސޯނަމް އިންސްޓަގްރާމްގައި ބުނެފައިވަނީ މުމްބާއީ މަގުމަތީގެ ބާރު ބޮޑު ކަމުން ގެއަށް ދާން ދެގަޑި އިރު ނަގާ ކަމަށާއި، ދުއްވާ އެއްޗެހީގެ ދުމުން ވައި ނުސާފުވެފައިވާ ކަމަށެވެ. އެކަމާ ގުޅިގެން މީހަކު ޓުވީޓާގައި އޭގެ ސްކްރީން ޝޮޓެއް ޕޯސްޓުކޮށް ބުނެފައިވަނީ އެއީ ސޯނަމް މެން ފަދަ މީހުން ޕަބްލިކް ޓްރާންސްޕޯޓު ފަދަ ތަކެތި ދަތުރު ކުރުމަށް ބޭނުން ނުކޮށް ގޭގައި އޭސީ ހަރުކޮށްގެން އަގު ބޮޑު ކާރުގައި އުޅޭތީ ވާކަމެއް ކަމަށެވެ.\nއޭގެ ރައްދުގައި ސޯނަމް ބުނެފައިވަނީ އަންހެނުންނަށް ޕަބްލިކް ޓްރާންސްޕޯޓު ބޭނުން ނުކުރެވެނީ އެމީހާ ކަހަލަ މީހުންގެ ފުރައްސާރަ އާއި ހެދި ކަމަށެވެ.\nމިދިޔަ އަހަރުވެސް މިފަދަ ގޮތަކަށް ސޯނަމް ވަނީ ޓުވިޓާގައި ބަޔަކާއި ވާހަކަ ދައްކާފަ އެވެ. އަދި އެ ފަހަރު ސޯނަމް ވަނީ ވާ ކޮންމެ ކަމަކާއި މަޝްހޫރު މީހުންނާއި ނުގުޅުވުމަށް އޭނާގެ ސަޕޯޓަރުންގެ ކިބައިން އެދިފަ އެވެ.


ޑިޕްރެޝަން: ކަންބޮޑުވުންތައް ފިލުވައިލުމަށް ކިޔާނޭ ދުއާތައް\nހިތާމަވެރިކަމާއި، ކަންބޮޑުވުމާއި ގިލަންވެރިކަން ފިލުވައިލުމަށް ކުރާނޭ ދުޢާތައް ކީރިތި ޤުރްއާނުގައި ވާރިދުވެފައިވެއެވެ. އަދި ކީރިތި ރަސޫލާ صلى الله عليه وسلم ގެ އުއްމަތަށްވަނީ އުނގަންނައި ދެއްވާފައެވެ. މި ލިޔުމުގައި އިތުރަށް ވިދާޅުވުމަށް...\nހިތާމަތަކާއި ދަތިއުނދަގުލާއި ބަލިމަޑުކަން ފިލުވުމަށް ކިޔާނެ ޛިކުރު\nގިނަ ގިނައިން ކިޔަންވީ ހަ ޛިކުރެއް ސުންނަތުގައި ވާރިދުވެފައިވެއެވެ. ދުނިޔޭގެ ދިރިއުޅުމުގައި ކުރިމަތިވާ ހުރިހާ ނުތަނަވަސްކަމެއްގައި ތިބާގެ ހަތިޔާރަކަށް ހަދަންޖެހޭ މި ހަޛިކުރު ކުރުންމަތީ ދެމިހުރެއްޖެ މީހާގެ ހިތާމަތަކާއި، ހައިހޫނުކަމާއި، އިތުރަށް ވިދާޅުވުމަށް...\nއަޢުރާބީގެ ދުޢާ !\nއޭނާގެ ބައްޕަ ނިޔާވެއްޖެއެވެ. އެއްވެސް މީހަކު ޖަނާޒާގައި ބައިވެރިވުމަކަށް ނާދެއެވެ. ބައްޕަ ވަޅުލުމައްޓަކައި ދަރިފުޅު، އެ ހަށިގަނޑު ހިފައިގެން ނިކުތީ ސަހަރާއަށެވެ. ބަކަރި ހުއިހައްޕަން އުޅުނު އަޢުރާބީއަކަށް ފެނިއްޖެއެވެ. އިތުރަށް ވިދާޅުވުމަށް...\nތައުބާ ވާނީ ކިހިނެއް؟\nالحمد لله ، والصلاة والسلام على رسول الله ތައުބާވުމަކީ ތިމާއަށް ކުރެވުނު ފާފައަށް ހިތާމަކޮށް، ފާފަ ކުރުން ހުއްޓާލައި ދެން ފާފަ ނުކުރާނޭކަމަށް ޢަޒުމު އިތުރަށް ވިދާޅުވުމަށް...\nފާފަތަކުގެ ސަބަބުން ދުޢާ އިޖާބަކުރެއްވުން ލަސްވެގެންދާކަމަށްޓަކައި، ދުޢާކުރާ ކޮންމެ މީހަކުމެ އޭނަގެ ދުޢާ އިޖާބާކުރައްވަނިވި މަގުތައް ފާފައި ތާހިރުކޮށް ސާފުކުރަންޖެހެއެވެ. މިގޮތުން، ރޯދައަކީ ފާފަފުއްސެވުމުގެ ސަބަބެއް ކަމުގައިވާތީ ރޯދަވެރިޔާގެ ދުޢާ އިތުރަށް ވިދާޅުވުމަށް...\nالحمد لله ، والصلاة والسلام على رسول الله ، ތައުބާވާން އެދޭ މީހާ2ރަކުޢަތް ނަމާދެއް ކުރުން އެއީ ތައުބާވުމުގެ ޝަރުޠެއް ނޫނެވެ. ތައުބާވުމަކީ ތިމާއަށް އިތުރަށް ވިދާޅުވުމަށް...\nކީރިތި ރަސޫލާއަށް ސަލަވާތް ކިޔުމުގެ ގޮތުން ކިޔާނެ ދުވާއެއް ބުނެދީފާނަންތޯ؟\nالحمد لله والصلاة والسلام على رسول لله وعلى آله وصحبه أجمعين ، وبعد: ސަލާމާއި ޞަލަވާތްލެއްވި މާތް ނަބިއްޔާގެ މައްޗަށް ޞަލަވާތް ކިޔަވާނެ ގޮތް އިތުރު އިތުރަށް ވިދާޅުވުމަށް...\nޔޫނުސް ޢަލައިހިއްސަލާމްގެ ދުޢާ\nأَعُوذُ بِاللهِ مِنْ الشَّيْطَانِ الرَّجِيْم ” لَّا إِلَهَ إِلَّا أَنتَ سُبْحَانَكَ إِنِّي كُنتُ مِنَ الظَّالِمِينَ” (الأنبياء: 87) މާނައީ: “އިބަރަސްކަލާނގެ މެނުވީ، إلهއަކު ނެތެވެ. އިތުރަށް ވިދާޅުވުމަށް...\nޝައްކުބަލި: ރައްކާތެރިވާނީ ކިހިނެތް؟\nބަލިމަޑުކަމުން ލިބޭ ފިލާވަޅާއި އިބުރަތް


SunOnline: Premier league ah qualify nuvumuge furihama zimmaa nagan: Nazeeh\nޕްރިމިއާ ލީގަށް ކޮލިފައި ނުވުމުގެ ފުރިހަމަ ޒިންމާ ނަގަން: ނަޒީހު\nމުޙައްމަދު ޝަމްޢޫން 03 Jun 2018, 10:29\nޔުނައިޓެޑް ވިކްޓަރީގެ ކޯޗު ނަޒީހު --- ސަން ފޮޓޯ/ ފަޔާޒް މޫސާ\nއެސްޓީއޯ މާލޭ ލީގުގައި ޔުނައިޓެޑް ވިކްޓަރާ އާއި ޓީސީ ރޭ ކުޅުނު މެޗު ނިމުނީ 1-1ގެ ނަތީޖާއަކުން އެއްވަރުވެގެންނެވެ.\nރޭގެ މެޗުން ލިބުނު ޕޮއިންޓާ އެކު މިހާތަނަށް ލީގުގައި ކުޅުނު 12 މެޗުން ޔޫވީއަށް ލިބެނީ އަށް ޕޮއިންޓެވެ. ހަވަނާގައި އޮތް ގްރީންއަށް 12 މެޗުން 14 ޕޮއިންޓް ޕޮއިންޓް ލިބިފައިވާ އިރު، ދެ ޓީމަށް ވެސް ލީގުގައި ބާކީ އޮތީ ދެ މެޗެވެ.\nޔޫވީއަށް ގަދަ ހަޔަކަށް އެރުމަށް އަމިއްލަ ބާރު ކެނޑިފައިވާ އިރު، އެޓީމަށް ދެން އޮތް ދެމެޗުން މޮޅުވެގެން ވެސް ގަދަ ހަޔަކަށް ދެވޭނީ ގްރީން ކުޅޭ ދެ މެޗުން އެޓީމު ބަލިވެގެންނެވެ.\nމިދިޔަ ހަފްތާގައި މާޒިޔާއާ ދެކޮޅަށް ޔޫވީން ކުޅުން މެޗަށް ފަހު ކޯޗު މުހައްމަދު ނަޒީހު ބުނީ ޕްރިމިއާ ލީގަށް ދިއުމަށް ކުރާ މަސައްކަތް ހުއްޓާނުލާނެ ކަމަށާއި އެހެން ނަމަވެސް ގަދަ ހައެއްގެ ފުރުސަތު އޮތީ "ހިމަ ނަރަކަށް" ހަނިވެފައި ކަމަށެވެ. ރޭގެ މެޗުން އެންމެ ޕޮއިންޓެއް ނެގުމުން ނަޒީހު ބުނީ ޕްރިމިއާ ލީގަށް ދެން ނުދެވޭނެ ކަމަށެވެ.\n"ތެދަށް ބުނަންޏާ މިކަން މި ނިމުނީ. ދެވަނަ ފަހަރަށް ސުވާލު ކުރިޔަސް ބުނާނީ ހަމަ މިހެން. މިކަން މި އޮތީ ނިމިފައި،" ނަޒީހު ބުންޏެވެ.\nނަޒީހު އިތުރަށް ބުނީ ދިވެހި ޕްރިމިއާ ލީގަށް ޔޫވީ ކޮލިފައި ނުވުމުގެ ފުރިހަމަ ޒިންމާ އޭނާ ނަގާނެ ކަމަށެވެ.\n"ޒިންމާ ނަގާނީ އަޅުގަނޑު. ޕްރިމިއާ ލީގަށް ކޮލިފައިނުވުމުގެ ހުރިހާ ޒިންމާއެއް ނަގާނެ އަޅުގަނޑެ. ކޮލިފައިނުވުމުގެ ހުރިހާ ޒިންމާއެއް ސީދާ ކޯޗު މި ނަގަނީ،" ނަޒީހު ބުންޏެވެ.\nޔޫވީއަށް ދިވެހި ޕްރިމިއާ ލީގު ގެއްލިއްޖެ ނަމަ އެޓީމުން ދެން ކުޅެން ޖެހޭނީ މާލޭ ލީގު ޕްލޭ އޯފް އެވެ. ޕްލޭ އޯފްގައި ޔޫވީގެ އިތުރުން ދެން ކުޅޭނީ ލީގު ތާވަލުގެ ފުލުގައި އޮތް ވެލެންސިއާއި ނިމި ދިޔަ ދެވަނަ ޑިވިޝަންގެ ރަނަރަޕް ޓީމް، ޖޭޖޭ ސްޕޯޓްސް ކްލަބެވެ.\nއެ ތިން ޓީމު ކުޅޭ ޕްލޭ އޯފް އިން ދެ ޓީމުން ދެ ވަނަ ޑިވިޝަނަށް ރެލިގޭޓް ވާ އިރު، އަނެއް ޓީމުން ކުޅޭނީ އަންނަ އަހަރުގެ މާލޭ ލީގެވެ.\nރޭގެ މެޗުގައި ޓީސީގެ ފުރަތަމަ 11 އިން ބޮޑެތި ބަދަލުތަކެއް ފެނިފައިވާ އިރު، އެޓީމުން ވަނީ އަލަށް ޒުވާން ކުޅުންތެރިންތަކަކަށް ފުރުސަތު ދީފަ އެވެ.\nމެޗަށް ފަހު ވާހަކަ ދައްކަމުން ޓީސީގެ ކޯޗު މުހައްމަދު ނިޒާމް (ނިޒާންބެ) ބުނީ މެޗުގައި ޒުވާން ކުޅުންތެރިންތަކަކަށް ފުރުސަތު ދިނީ މެޗު ދޫކޮށްލަން، ނޫނީ މެޗުން ނަތީޖާ ނެރެން ބޭނުން ނުވާތީ ނޫން ކަމަށެވެ. އެ ކުޅުންތެރިންނަށް ތަޖުރިބާތަކެއް ހޯދައިދިނުމަށް ކަމަށެވެ.\nމެޗަށް ނުކުތީ މޮޅުވުމަށް ނަމަވެސް ލިބުނު ނަތީޖާ މުޅިން ގޯސް ނޫން ކަމަށާއި ރޭގެ މެޗުގައި އަލަށް ކުޅުނު ކުޅުންތެރިން ވެސް ރަނގަޅު ކުރަން ޖެހޭ ކަންތައްތަކެއް ހުރި ކަމަށް ވެސް ނިޒާމްބެ ބުންޏެވެ.\nރޭގެ މެޗުން ލިބުނު ޕޮއިންޓާ އެކު ލީގު ތާވަލުގެ ތިންވަނާގައި ޓީސީ އޮތީ ކުޅުނު 12 މެޗުން 19 ޕޮއިންޓާއެކުގަ އެވެ. އެޓީމަށް ކުރިއަށް އޮތް ދިވެހި ޕްރިމިއާ ލީގުގެ ޖާގަ މިހާރު ވަނީ ޔަގީން ވެފަ އެވެ.\nމާލޭ ލީގުގެ މެޗެއް މިރޭ ވެސް އޮންނާނެ އެވެ. މިރޭ 10:00ގައި އޮންނަ މެޗުގައި ވާދަކުރާނީ ލީގުގެ އެއްވަނާގައި އޮތް ނިއު ރޭޑިއަންޓް ސްޕޯޓްސް ކްލަބާއި ކްލަބު ވެލެންސިއާ އެވެ.


Aharenge ‘Best Buddy’ އަހަރެންގެ “ބެސްޓް ބަޑީ” – Huvadhoo News Aharenge ‘Best Buddy’ Huvadhoo News\nއަހަރެންގެ “ބެސްޓް ބަޑީ”\nޗައިނާގެ ވޫހާންއިން 2019 ވަނަ އަހަރު މަޑުމަޑުން ފެތުރެމުން އައި ރޯގާ ދުނިޔެ ފަތަހަކޮއްލީ މަދު ދުވަސްކޮޅަކުންނެވެ. ދުނިޔޭގެ ބޮޑެތި ބާރުތައް ކުޑަ ކަކުލަށް ތިރިކޮލުމަށްފަހު ދުނިޔޭގެ ކުދި ބޮޑު ޤައުމުތައްވެސް ފޮނުވާލީ ބިރުވެރިކަމެއްގެ ތެރެއަށެެވެ. އައިތަނެއް ޔަގީނެއް ނުވެއެވެ. ޗައިނާގެ ވޫހާންގައި ހުރި ރީސާޗް ލެބަކުން ލީކުވި ވައިރަހެކޭ ކިޔާތީ އަޑުއެހީމެވެ. ސައިންސްވެރިން މިވާހަކަތަކާ އެންމެ ފުރިހަމަޔަށް ތާއީދެެއްވެސް ނޫނެވެ. ނަމަވެސް މިކަމުގެ ވާހަކަތައް ގިނަ އަދަދެއްގެ ބަޔަކު ދައްކާތީ އެމެރިކާގެ ރައީސް ޖޯ ބައިޑެން ވަނީ މިކަން ވީގޮތެއް ވީ އެންމެ އަވަހަކަށް ބަލައި ތަހުގީގުކުރަން އަންގާފައެވެ.\nމި ރޯގާގެ ސަބަބުން ދުނިޔޭގެ އެތައް މިލިއަން ބައެއް މަރުވާން ފެށުމުން ހައްލެއް ފެންނަންދެން ސިއްޙީ މާހިރުންގެ ލަފައަކަށްވީ އަހަރެމެންގެ މިހާރުގެ އެކުވެރިޔާއާ ގުޅުންބަދަހިކުރާށެވެ. އެއީ މިހާރު އަހަރެމެންގެ ހެދުމުގެ ބަޔަކަށްވެސް ވަނީ ވެފައެވެ. އެއާއި ނުލައި ބޭރަށް ނިކުމެއްޖެނަމަ އަންނަނީ ސަރުކާރަށް ދަރާ ބިލެކެވެ. ރާއްޖޭގެ ގާނޫނުގައި ވާގޮތުން ނިވާކަން ކުޑަ ހެދުން ލުން މަނާކުރާ އުސޫލުން މާސްކު ނާޅާ އުޅުން ވެސް ވަނީ މަނާކޮށްފައެވެ. ޖޫރިމަނާއިން ރެކެން އެޅި މާސްކުގެ ނަތީޖާއަކަށްވީ އެތައް ބަޔަކު މި ރޯގާއިން ސަލާމަތްވުމެވެ. ރާއްޖެ އިން ފައްސިވާ މީހުންގެ އަދަދު މަދުވަމުންނެވެ. މިއަދު އަހަރުމެން މިއަޅާ މާސްކް އަކީ އަހަރުމެންގެ އެންމެ އަރިސް އެކައްޗެވެ.\nއެހެން ނަމަވެސް ޒުވާންފުރާއިގެ އަންހެންކުދިންނަށް މިކަން މިވީ ބޮޑު ތަކުލީފަކަށެވެ. އަގުބޮޑެތި މޭކްޕް ކޮށްގެން ބޭރަށް ދާން މި ޖެހެނީ އެއްބައި މާސްކު ދަށަށްލައި ފޮރުވައިގެންނެވެ. މީގެ ސަބަބުން ހަމަގައިމުވެސް ޚަރަދު ކުޑަވެގެން ދާނެއެވެ. ކުރިން މަސް ދުވަސް ވަންދެން ހިފެހެއްޓި ލިޕްސްޓިކް މިހާރު ހުސް ނުވެ6ވަރަކަށް މަސް ހުންނާނެއެވެ. ލިޕްސިޓިކް އަދި މޭކަޕް ސާމާނާށް ކުރަން ޖެހޭ ޚަރަދު ބޮޑު ތަނުން ލުއި ވެގެން ގޮއްސިއެވެ.\nމީގެ ކުރިން މޫނުބުރުގާ އަޅައިގެން އުޅޭ މީހުންނަށް ނުސީދާ ގޮތުގައި އާއި ސިއްރުން ހަނގާ ކުރިތަން ވެސް ދިވެހިންނަށް ފެނުނެވެ. ސޯޝަލްމީޑިއާގައި މަޖާކޮށް ޖޯކުޖަހަމުން އެއިރު ދުވި މީހުންވެސް މިއަދު މޫނުބުރުގާއެކޭ އެއްފަދައިން މާސްކު އަޅަން ޖެހުނެވެ. އެއްކަލަ މޫނުބުރުގާ އެޅި ކުދިން ތިބީ ހިތްތިރިކޮށްގެނެވެ. އަނގައިން އެންމެ ބަހެއްވެސް ނުބުނެއެވެ. މިއަދު ކޮންމެ މީހަކަށް ހައެއްކަ މާސްކު އޮތުން މުހިންމެވެ. އެއީ އަހަރުމެންގެ “ބެސްޓް ބަޑީ” އެވެ. ހަނދާނުން ކައްސާލަންވެސް މިހާރު އުނދަގުލެވެ. ސިއްހީ މާހިރުންގެ ލަފައަކީވެސް މިއެވެ. ހުރިހާ އެންމެން މާސްކު އަޅައި މިކަމުން އަރައިގަތުމުގެ ގަދަ އަޒުމުގައި ތިބޭށެވެ. މާތްﷲ ގެ ވާގިފުޅުން މިކަމުން އަރައިގަނެވޭނެ އެވެ.


Mi aharu FVM City gai Polytechnic ge Campaheh hulhuvanee\nމޯލްޑިވްސް ޕޮލިޓެކްނިކްގެ ކެމްޕަހެއް މިއަހރުތެރޭ ފުވައްމުލައް ސިޓީގައި ހުޅުވޭނެ\nމިއަހަރު ފުވައްމުލައް ސިޓީގައި ޕޮލިޓެކްނިކްގެ ކެމްޕަހެއް ހުޅުވަނީ\n12 ޖެނުއަރީ 2020, 8:02 |\nފުވައްމުލައް ސިޓީގައި މިއަހަރުތެރޭ މޯލްޑިވްސް ޕޮލިޓެކްނިކްގެ ކެމްޕަހެއް ހުޅުވިގެންދާނެކަމަށް މޯލްޑިވްސް ޕޮލިޓެކްނިކްގެ ސީއީއޯ އަހުމަދު ނާސިރު ވިދާޅުވެއްޖެއެވެ. ސީއީއޯ އަހުމަދު ނާސިރު މިކަން ހާމަކުރައްވާފައިވަނީ ރޭ ޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ޕޮލިޓެކްނިކުން ރާއްޖޭގެ ގެތަރައްޤީއަށް ކުރާ މަސައްކަތްތަކުގެ މަޢުލޫމާތު ހިއްސާކުރައްވަމުންނެވެ. މިކަލް ނޫހަށް މައުލޫމާތު ލިބިފަިއވާ ގޮތުގައި ފުވައމްުލަކުގައި މޯލްޑިވްސް ޕޮލިޓެކްނިކްގެ ކެމަޕހެއް ހިންގުމަށް ހަމަޖެހިފައިވަނީ ކުރިން ނާއިބު އަބޫބަކުރު ސްކޫލް (ހޯދަޑު ސްކޫލް) ހިންގި އިމާރާތުގައެވެ.\nއެމްޑީޕީގެ އެންމެ ފުރަތަމަ ސަރުކާރުގައި ވެސް ހޯދަޑު ސްކޫލުގައި ޖޫނިއަރ ކޮލެޖެއް ގާއިމުކޮށް ފަންނީ މަސައްކަތްތަކުގެ ތަމްރީނު ކުރިޔަށް ގެންދިއުމަށް މަސައްކަތްތަކެއް ކުރިވިފައިވެއެވެ.\nޕޮލިޓެކްނިކްގެ މަސައްކަތް ފުޅާކުރުމުގެ ގޮތުން އިތުރަށް ހުޅުވާ2ކެމްޕަސް ކަނޑައަޅާފައި ވަނީ އާބާދީގެ ބޮޑުމިނަށް ބެލުމަށްފަހު، ފުވައްލައް ސިޓީއާއި ގދ. ގައްދޫގައި ކަމަށް ވިދާޅުވިއެވެ. ރާއްޖޭގެ ކޮންމެ ރަށެއްގައި ލާނިން ސެންޓަރެއް ނުވަތަ ކެމަޕަހެއް ހުޅުވުމުގެ ބަދަލުގައި ޕޮލިޓެކްނިކުގެ އަމާޒަކީ ކުދި އާބާދީތަކަށް ޚާއްސަކޮށްގެން މޯބައިލް ޓްރެއިނިންގ ސެޓަޕްތަކެއް ޤާއިމުކުރުމުގެ މަސައްކަތް ކުރަމުންދާ ކަމަށް އޭނާ ހާމަކުރެއްވިއެވެ.\nރާއްޖެއަށް ސްކިލް އެޑިއުކޭޝަން ތަޢާރަފްކޮށް ހިލޭ ކޯސްތައް ހިންގާ ޕޮލިޓެކްނިކްގެ4ކެމްޕަސް އާއި3ލަރނިންގ ސެންޓަރ މިހާރުވެސް ރާއްޖޭގެ އެކިތަންތަނުގައި ހިންގަމުންދެއެވެ. މިހާރު ޕލޮޓެކްނިކްގެ ކެމްޕަސްތައް ހުރީ މާލެއާއި އައްޑު ސިޓީ ހިތަދޫއާއި، ރ.އަލިފުއްޓާއި ހދ. ކުޅުދުއްފުށިގައެވެ.\nފާއިތުވި ވެރިކަމުގައި ޕޮލިޓެކްނިކުގެ ހާލަތު ވަރަށްބޮޑަށް ދަށެވެގެން ގޮސް ކެމްޕަސްތަކުގައި ހިންގާފައި ހުރީ ވަރަށް މަދު ކޯހެއް އަހުމަދު ނާސީރު ހާމަކުރެއްވިއެވެ. މީގެ އިތުރުން އެ ކޯސްތަކުގެ ފެންވަރު ދަށްކަން ވެސް އަހުމަދު ނާސިރު ފާހަގަކުރެއްވިއެވެ.\nވަޒީފާގެ ބާޒާރަށް ދިވެހިން ނެރުމުގެ ގޮތުން މިއަހަރުގެ ތެރޭ 10 ކޯހެއް ކުރިއަށް ގެންދިއުމަށް މޯލްޑިވެސް ޕޮލިޓެކްނިކުން ނިންމާފައ ިވެއެވެ. އެގޮތުން އިކޮނޮމިކް މިނިސްޓްރީއާ ގުޅިގެން ކުރިއަށްގެންދާ ޕްރޮގްރާމްގައި މިޖެނުއަރީ އާއި ފެބްރުއަރީމަހު ރާއްޖޭގެ ހަތަރު ރަށެއްގައި ސެޓްފިކެޓް ލެވެލް3އަދި ސެޓްފިކެޓް ލެވެލް 4ގެ ކޯސްތަކެއް ކުރިއަށްގެންދިއުމަށް ރޭވިފަިއވާމަށް ވިދާޅުވިއެވެ. މި ކޯސްތަކުން މިއަހަރު4ހާސް ކުދިން ތަމްރީންކުރުމަށް އަމާޒުކުރެވިފައިއެވެ.\nސީއީއޯ އަހުމަދު ނާސިރ އިތުރަށް ހާމަކުރެއްވި ގޮތުގައި ފާއިތުވި އަހަރު އަހަރު އެޑިއުކޭޝަން މިނިސްޓްްރީއާއި އަދި ހަޔަރ އެޑިއުކޭޝަން މިނިސްޓްރީއާއެކު ޕޮލިޓެކްނިކުން ވަނީ ގިނަ މަސައްކަތްތަކެއް ކޮށްފައެވެ. އެގޮތުން މިހާރު ޕޮލިޓެކްނިކުން ދަސްވެނިވާ ކޮންމެ ކުއްޖަކީ ވެސް ވަޒީފާ ކަށަވަރުވެފައިވާ ކުއްޖެއްކަމަށް ވިދާޅުވިއެވެ. މިކަން ޙާސިލްކުރުމަށް ޕޮލިޓެކްނިކާއި ވަޒީފާގެ ބާޒާރުގައި ހަރަކާތްތެރިވާ ފަރާތްތަކާއެކު ކާމިޔާބު މަސައްކަތެއް ކޮށްފައިވާ ކަމަށް އަހުމަދު ނާސިރު ފާހަގަކުރެއްވިއެވެ.


އަލްފާޟިލް އަޙްމަދު ޢަބީރު އިސްމާޢީލް - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2016 - The President's Office\nކުޅިވަރުގެ ދާއިރާއިން؛ ކުޅިވަރު ހިންގުމާއި، ފަންނީ ރޮނގުން ކުޅިވަރަށް ޚިދުމަތް ކުރުމުގެ ރޮނގުން\nއަލްފާޟިލް އަޙްމަދު ޢަބީރު އިސްމާޢީލް\nދަފްތަރު ނަންބަރު: 4753 (ގ.ޕާރނިސް)\nކުޅިވަރު ހިންގުމާއި، ފަންނީ ރޮނގުން ކުޅިވަރަށް ޚިދުމަތް ކުރުމުން މިއަހަރު ހިތްވަރު ދިނުމުގެ ޤައުމީ އިނާމު ލިބިވަޑައިގަންނަވާ އަޙްމަދު ޢަބީރު އިސްމާޢީލަކީ، ޚާއްޞަކޮށް ރާއްޖޭގެ ފުޓްބޯޅައަށް ގިނަގުނަ ޚިދުމަތްތަކެއް ކޮށްދެއްވާފައިވާ ބޭފުޅެކެވެ. އޭނާގެ އެންމެ ޚާއްޞަ ރޮނގަކީ، ފުޓްބޯޅަ ރެފްރީކަން ކުރެއްވުމާއި، ރެފްރީން ތަމްރީނު ކުރެއްވުމެވެ.\nކުޅިވަރުގެ މައިދާނަށް ޢަބީރު ނުކުމެވަޑައިގެންފައިވަނީ، މަޢުހަދުއް ދިރާސާތިލް އިސްލާމިއްޔާގެ ފުޓްބޯޅަ ޓީމުގެ ޑިފެންޑަރެއްގެ ގޮތުގައި 1986 ވަނަ އަހަރުގައެވެ. ފުޓްބޯޅަ ރެފްރީކަމުގެ3މަސްދުވަހުގެ ކޯހެއް ފުރިހަމަކުރެއްވުމަށްފަހު، ރެފްރީކަމަށް އޭނާ ނުކުމެވަޑައިގަތީ މީގެ 26 އަހަރު ކުރިން 1990 ވަނަ އަހަރުގައެވެ. އޭރުއްސުރެ ފެށިގެން ރާއްޖޭގައި މިހާތަނަށް ބޭއްވުނު ގިނަ ފުޓްބޯޅަ މުބާރާތްތަކެއްގައި ރެފްރީކަމާއި އެސިސްޓެންޓް ރެފްރީކަން ޢަބީރު ކުރައްވާފައިވާއިރު، ގިނަ މުބާރާތްތަކެއްގެ ފައިނަލް މެޗްތަކުގައިވެސް ރެފްރީކަމާއި، އެސިސްޓެންޓް ރެފްރީކަން ކުރައްވާފައިވެއެވެ. ޢަބީރު ރެފްރީކަން ކުރައްވާފައިވާ، ފާހަގަކޮށްލެވޭ މުބާރާތްތަކުގެ ތެރޭގައި، ރައީސުލްޖުމްހޫރިއްޔާގެ ވާދައިގެ ތަށްޓަށް ކުޅޭ ޤައުމީ ފުޓްބޯޅަ މުބާރާތާއި، ޒޯން ފުޓްބޯޅަ މުބާރާތާއި، އަތޮޅު ފުޓްބޯޅަ މުބާރާތާއި، ޕްރެޒިޑެންޓްސް އިންވިޓޭޝަން ސޮކަރކަޕް މުބާރާތާއި، ފުޓްބޯލް އެސޯސިއޭޝަން ކަޕް މުބާރާތާއި، ކަޕް ވިނަރސް ކަޕް މުބާރާތާއި، ދިވެހި ލީގް ފުޓްބޯޅަ މުބާރާތް ހިމެނެއެވެ. މީގެއިތުރުން، ރާއްޖޭގެ އެކި ރަށްރަށުގައި އަމިއްލަ ފަރާތްތަކުން، އެފް.އޭ.އެމް.އާ ގުޅިގެން ހިންގާ މުބާރާތްތަކާއި، އެކުވެރިކަމުގެ ބައިނަލްއަޤްވާމީ މެޗްތަކުގައިވެސް ރެފްރީކަން ކުރައްވާފައިވެއެވެ.\nބައިނަލްއަޤްވާމީ ފުޓްބޯޅަ ރެފްރީއެއްގެ ގޮތުގައި ޢަބީރު ހަމަޖެހުނީ 1995 ވަނަ އަހަރުއެވެ. ބައިނަލްއަޤްވާމީ މުބާރާތްތަކުގައި ރާއްޖެއިން ބޭރުގައި އެސިސްޓެންޓް ރެފްރީކަން ކުރައްވަމުން ގެންދެވި ކަމަށްވިޔަސް، ރާއްޖޭގައި ކުޅޭ މުބާރާތްތަކުގައި ގިނައިން ކުރައްވަންޖެހެނީ ރެފްރީކަމެވެ. މެދުކެނޑުމެއްނެތި 19 އަހަރު ދުވަހު ރެފްރީކަން ކުރައްވައި، އަދި 14 އަހަރު ދުވަހު ބައިނަލްއަޤްވާމީ މެޗްތަކުގައި ރާއްޖެ ތަމްސީލު ކުރައްވާފައިވެއެވެ. ޢަބީރު ރެފްރީކަން ކުރައްވާފައިވާ، ބައިނަލްއަޤްވާމީ މުބާރާތްތަކުގެ ތެރޭގައި، [ފީފާ ޔޫތު ވާރލްޑްކަޕް ކޮލިފިކޭޝަން]، [އޭ.އެފް.ސީ ކަޕް ވިނަރސް ކަޕް]، [އޭ.އެފް.ސީ އަންޑަރ ޓުވެންޓީ ފުޓްބޯލް ޓޯނަމެންޓް]، [އޭ.އެފް.ސީ އަންޑަރ ސެވަންޓީން ފުޓްބޯލް ޓޯނަމެންޓް]، [އޭޝިއަންކަޕް ކޮލިފިކޭޝަން]، [އޭޝިއަން ގޭމްސް]، [ޓައިގަރކަޕް]، [އެލް.ޖީ ކަޕް]، [މިލީނިއަމް ކަޕް] އަދި [ސާފް ޗެމްޕިއަންޝިޕް ފުޓްބޯޅަ މުބާރާތް] ހިމެނެއެވެ. ޢަބީރު ރެފްރީކަން ކުރެއްވުން ހުއްޓަވައިލެއްވީ 2008 ވަނަ އަހަރުގެ ފަހުންނެވެ.\nފުޓްބޯޅަ މުބާރާތްތަކުގައި ރެފްރީކަން ކުރެއްވުމުގައި ކެކުޅުމާއި ހިތްދަތިކަމާ ކުރިމަތިލައްވަން ޖެހިވަޑައިގެންނެވި ކަމުގައިވިޔަސް އަދި ނުހަނު އުނދަގޫ މާޙައުލުތަކުގައިވެސް ޢަބީރު މަސައްކަތް ކުރައްވާފައިވަނީ ވަރަށް ކެތްތެރިކަމާ އެކުގައެވެ.\nމިހާރު ޢަބީރުގެ އެންމެ މުހިންމު މަސައްކަތަކީ، ރާއްޖޭގައި ފުޓްބޯޅަ ރެފްރީން އުފައްދަވައި ތަމްރީނު ކުރެއްވުމެވެ. ފުޓްބޯޅަ މެޗްތަކުގައި ރެފްރީކަން ކުރާނެ މީހުން މަދުވުމުގެ ސަބަބުން އަމިއްލަފުޅަށް އިސްނަންގަވައިގެން، ރެފްރީން ތަމްރީނު ކުރުމުގެ މަސައްކަތް ފެށްޓެވިއެވެ. މިއަދާ ހަމަޔަށް 400 އަށްވުރެ ގިނަ ރެފްރީން، މާލޭގަޔާއި ރާއްޖޭގެ އެކި އަތޮޅުތަކުގައި ތަމްރީނު ކުރައްވާފައިވެއެވެ. ރާއްޖެއާއި ރާއްޖެއިން ބޭރުން ރެފްރީކަމުގެ ތަފާތު ތަމްރީނު ކޯސްތައް އޭނާ މިހާރުވަނީ ފުރިހަމަކުރައްވާފައެވެ. ދުނިޔެ ގަބޫލުކުރާ ފެންވަރުގެ މޮޅު ރެފްރީން އުފެއްދެވުމުގެ މަޤްޞަދުގައި، ޢަބީރު އިސް ދައުރެއް އަދާކުރައްވައިގެން [މޯލްޑިވްސް ފުޓްބޯލް ރެފްރީޒް އެސޯސިއޭޝަން]ގެ ނަމުގައި އެސޯސިއޭޝަނެއްވެސް ރަޖިސްޓަރީ ކުރައްވައި ހިންގަވަމުން ގެންދަވައެވެ. އެ އެސޯސިއޭޝަންގެ ފުރަތަމަ ޖެނެރަލް ސެކްރެޓަރީއެއްގެ ގޮތުން އެސޯސިއޭޝަން ހިންގެވުމުގައި މުހިންމު ދައުރެއް އޭނާ އަދާކުރައްވާފައިވެއެވެ.\nޢަބީރަކީ، ރާއްޖޭގެ ކުޅިވަރަށް ގިނަގުނަ ޚިދުމަތްތަކެއް ހިލޭސާބަހަށްވެސް ކޮށްދެއްވަމުން ގެންދަވާ ބޭފުޅެކެވެ. މިގޮތުން ފުޓްބޯޅައިގެ އިތުރުން، އެތްލެޓިކްސް އެސޯސިއޭޝަންގެ ބައެއް މުބާރާތްތަކުގެ އަމްޕަޔަރުކަން ކުރެއްވުމާއި، ބައިބަލާ އަދި ވާދެމުންފަދަ މުބާރާތްތަކުގެ އަމްޕަޔަރުކަން ކުރައްވަމުން ގެންދަވައެވެ. އަދި ބައެއް ކުޅިވަރު މުބާރާތްތަކުގައި ޑިސިޕްލިން ކޮމިޓީގައިވެސް ޚިދުމަތް ކުރައްވަމުން ގެންދަވައެވެ.


Gadha5: Raees Solih ge thafaathu manzaru thakeh\nގަދަ5: ރައީސް ޞާލިހުގެ ތަފާތު މަންޒަރުތަކެއް\n-7months ago 10 - މުއައްލިމް އިބްރާހިމް\nމިިދިޔަ އަހަރުގެ ނޮވެމްބަރު މަހުގެ 17ވަނަ ދުވަހު ވެރިކަމާއި ހަވާލުވެ ވަޑައިގަތުމުގެ ކުރިންވެސް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ފެނިފައިވަނީ އާންމުންނާއި ވަރަށް އެކުވެރި ފަރާތެއްގެ ގޮތުގައެވެ. ކެމްޕެއިންގެ ކުރިންނާއި ހޮވިވަޑައިގަތް ފަހުންވެސް ރައީސް ޞާލިހު ސިފަވެވަޑައިގެންފައިވަނީ އާންމުންގެ ރައީސެއްގެ ގޮތުގައެވެ.\nދުނިޔޭގެ ކޮންމެ ލީޑަރަކުވެސް، އެފަރާތެއްގެ ޕަބްލިކް ރިލޭޝަންސް ރަނގަޅުކުރުމަށް ގިނަ މަސައްކަތްތަކެއް ކުރާނެއެވެ. އެގޮތުން މިސަރުކާާރު ފާހަގަކުރެވިފައިވަނީ މީސް މީޑިޔާގެ ވަސީލަތްތަކާއި ވަރަށް އެކުވެރި ވެރިޔެއް ހުރި ސަރުކާރެއްގެ ގޮތުގައެވެ. ޚުދު ރައީސް އަކީވެސް އަމިއްލަފުޅު އިންސްޓަގްރާމެއް ގެންގުޅުއްްވާ ފަރާާތެކެވެ.\nމިއަދު މި ގެނެސްދެނީ ރައީސުލްޖުމްހޫރިއްޔާގެ އޮފީހުގެ އިންސްޓަގްރާމުން ވޮއިސްގެ ޓީމަށް ފާހަަގަކުރެވުނު، އެންމެ ތަފާތު ފަަސް ފޮަޓޯއެވެ.\n5. ކްރިކެޓްގެ މައިދާނުގައި ރައީސް ޞާލިހު:\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ދެނެވަޑައިގަންނަވާ ގިނަ ބޭފުޅުން ވިދާޅުވާ ގޮތުގައި އެމަނިކުފާނަކީ ސްކޫލް ދައުރުން ފެށިގެން ކުޅިވަރަށް ވަރަށް ބޮޑަށް ޝައުގުވެރިވެލައްވާ ފަރާތެކެވެ. އެގޮތުން އެމަނިކުފާނަކީ މަޖީދިއްޔާގައި އުޅުއްވި ދުވަސްވަރު ވަރަށް މޮޅަށް ވޮލީއާއި ކްރިކެޓް ކުޅުއްްވި ބޭފުޅެއްކަމަށްވެއެވެ. އެގޮތުން މަތީގައިވާ ފޮޓޯއަކީ، މިއަހަރުގެ ފެބްރުއަރީ މަހުގެ 15 ވަނަ ދުވަހު އިންޑިޔާގެ ޓީމަކާއި އެކު ކުޅެވުނު ރަހުމަތްތެރިކަމުގެ މެޗެއްގައި ދަނޑުމަތީގައި ހުންނެވި ތަނެވެ.\n4. ފޮރިން މިނިސްޓްރީގައި ނެގުނު ޚާއްސަ ފޮޓޯ:\nމިއަހަރުގެ ޖޫން މަހުގެ 19 ދުވަހު ނެގިފައިވާ މި ފޮޓޯއަކީ ސަފީރުންގެ އަހަރީ ބައްދަލުވުން އިފްތިތާހުކޮށްދެއްވުމަށް ރައީސުލްޖުމްހޫރިއްޔާ ފޮރިން މިނިސްޓްރީއަށް ވަޑައިގެންވިއިރު ނެގުނު ފޮޓޯއެކެވެ. ފުރަތަމަ ފްލޯގައި ހުންނަވައިގެން އެމަނިކުފާނު ހިނިފުުޅުވެލައްވައިގެން ތިރިއަށް ބަލަން ހުންނެވިއިރު، ތިރީގައި އިނގިރޭސީންެގެ ހިމާޔަތުން ދިވެހިރާއްެޖެ މިނިވަންވި އެއްބަސްވުމުގައި ބޮޑުވަޒީރު އިބްރާހިމް ނާސިރު ސޮއިކުރައްވަން އިންނެވި ފޮޓޯ އެބައިނެވެ.\n3. މަތިންދާބޯޓުގެ ފަސިންޖަރުންނާާއި ވާހަކަފުޅު ދެއްކެވުން:\nމިއަހަރުގެ ޖެނުއަރީ މަހުގެ 28ވަނަ ދުވަހު ރައީސް އޮފީހުގެ އިންސްޓަގްރާމް އެކައުންޓަށް ލެވުނު މި ފޮޓޯއަކީ މޯލްޑިވިއަންގެ މަތިންދާބޯޓެއްގައި އެމަނިކުފާނާއި ސަރުކާރުގެ ވަފުދެއް ލާމު އަތޮޅަށް ދަނިކޮށް ނެގި ފޮޓޯއެކެވެ. މި ފޮޓޯގައި އެމަނިކުފާނު އާންމު ޕްރޮޓޮކޯލް ދޫކުރައްވައި، މަތިންދާބޯޓުގެ އެހެނިހެން ފަސިންޖަރުންގެ ގާތަށް ވަޑައިގެން ވާހަކަފުޅު ދައްކަވަން ހުންނަވައެވެ.\n2. މަގުމަތިން ދިޔަ އާއިލާއަކާއި ބައްދަލުކުރެއްވުން:\nމިިދިޔަ އަހަރުގެ ޑިސެމްބަރ މަހުގެ 4ވަނަ ދުވަހު ނެގުނު މި ފޮޓޯއަކީ ހަވީރުގެ ވަގުުތުކޮޅުގައި މަސައްކަތް ނިންމަވާލެއްވުމަށްފަހު، ގެއަށް ވަޑައިގެންނެވި މަގުމަތީގައި ނެގުނު ފޮޓޯއެކެވެ. އެގޮތުން ރައީސް ޞާލިހުއާއި މުލީއާގެ ދޮރުމަތިން ބައްދަލުވި އާއިލާއަކާއި ސަލާންކުރައްވައި ވާހަކަފުޅު ދައްކަވައެވެ. މިއީ އާންމުގޮތެއްގައި ހުކުރު ނިންމަވާލެއްވުމަށްފަހު އެނބުރި މުލީއާގެއަށް ވަޑައިގަންނަވަމުންވެސް އެމަނިކުފާާނު ކުރައްވާ ކަމެއްކަމަށް ވެެއެވެ.\n1. ސެލްފީ ރައީސްގެ ސެލްފީއެއް:\nއިދިކޮޅު ގިނަ ސިޔާސީ ފަރާތްތަކުން ބުނާގޮތުގައި ރައީސް ޞާލިހަށް ކުރައްވަން އެނގިވަޑައިގަންނަވާ ހަމައެކަނި ކަމަކީ ސަރުކާރު ހިންގުމުގެ ބަދަލުގައި ސެލްފީ ނެންގެވުމެވެ. އެގޮތުން އެންމެ ފަހުން އަޅުގަނޑުމެންގެ ޓީމަށް ފާހަގަކުރެވުނު ފޮޓޯއަކީ ރައީސް ޞާލިހު އިންޑިޔާއަށް ކުރެއްވި ދަތުރުފުޅުގައި ނެގުނު ސެލްފީއެކެވެ. މިދިޔަ އަހަރުގެ ޑިސެމްބަރު މަހުގެ 18ވަނަ ދުވަހު ލާފައިވާ މި ފޮޓޯއަކީ އެމަނިކުފާނުގެ ވަފުދާއި އެކު އާދިއްލީން އާގަރާއަށް ވަޑައިގެންނެވިިއިރު ނެގި ސެލްފީއެކެވެ.\nމިއީ ރައީސުލްޖުމްހޫރިއްޔާގެ އޮފީހުގެ އިންސްޓަގްރާމުން އަޅުގަނޑުމެންނަށް ފާހަގަކުރެވުނު5ފޮޓޯއެވެ. ބައެއް ފަރާތްތަކަށް މިއީ ހަމަ ރައީސް ޞާލިހުގެ ޕީއާރު ސްޓަންޓްތަކަކަށްވެސް ވެދާނެއެވެ. އަނެއްފަރާތްތަކަށް މިއީ ހަމަ އެމަނިކުފާނުގެ ސާދާ ދިރިއުޅުއްވުންކަމަށްވެސް ވެދާނެއެވެ. ގޮތް ނިންމަވާނީ ތިޔަބޭފުޅުންނެވެ.\nމީހަކު ނަގާ ސެލްފީ އަކުން އެމީހާގެ ޞާލިހު ކަމެއް ނުދާނެ! ޢިޚްލާސްތެރި ވެރިން ވައްކަމެއް ނުކުރާނެ. ޢަމިއްލަ ދިރިއުޅުމުގަވެސް ބަސް ބުނާހިނދު ހުރިހާ ކަމެއް ފުރިހަމައެއް ނުވޭެ އެކަކަށްވެސް. ދެން ބަޣާވާތް ކުރީމަ ގައުމު ތަރައްގީ ވަނީ؟؟\nނަމުން صالح ދެން މިކުރާ ކޮންމެކަކީ މަސްހޫރުވާން ކުރާކަންތަށް\nތީ ހަމައެކަނި ފޮޓޮއަށް އަރުވަނީ ކުރާ ކަމެއް... އަޅުގަނޑުމެން ދަރިފުޅު ގޮވައިގެން ދަރުމަވަންތަ ހޮސްޕިޓަލްގަ ހުއްޓާ އެތަނަށް ވަޑައި ގެންނެވި. އަޅުގަނޑަކީވެސް ދިވެއްސެއް.. އެކަމަކު އަޅުގަނޑު މެންނަކާ ވާހަކައެއް ނުދައްކާ.. ކީއްކުރަން ބަލާވެސް ނުލާ... އެކަމަކު އަޑު އިވޭ ކުޑަ ކުދިން ދެކެވެސް ވަރަށް ލޯބިވާ ބޭފުޅަކޯ\nތިޔަހެން ކިޔަން ތިއްބާ ގައުމު ބަޑަށް ޖެހިނިމިއްޖެ\nތިޔައީ ލާދީނީ ބައިގަޑުގެ އުޅުން ހުންނަ ގޮތެވެ.\nލީޑަރަކޭ ކިޔަންވެސް އަޅުގަނޑުމެން ލަދުގަނެއެވެ. އެކަމަކުވެސް އެކަމަކާ ފިކުރުކުރަންވެސްނޭގި ކުރަންނޭގުނަސް ކުރާކަމަކީ ސެލްސީނެންގެވުމެވެ.\nމާ މޮޅޭ އަދި ސީޕީ ހަމީދު އަދި އެމް ޑީ އެންގަ ވެސް އުޅުނޯ...އިބޫ އަންހެނުން ވެސް...ކިހާ މޮޅު....\nއިބުރާހިމް މުހައްމަދު ސޯލިހް މީ ހަމައަސްލުވެސް ވަރައް ސޯލިހު ، ކެއްތެރި ، ހިންހެޔޮ އަދި އެންމެނާ ރައްޓެހި މިޒާޖެއްގެ ބޭފުޅެއް.\nތިޔަކު މިވަގުތު މި ޤައުމަށް ބޭނުން ހިފޭނެ ގަދަ އެއްވެސް ކަމެއް. ތީ ހަމަ ޅޮހެއް\nރައީސް ޞާލިހްގެ ޢީދު ތަހުނިޔާ: ޒަމާނީ ޓެކްނޮލޮޖީގެ އެހީގައި ގުޅުން ބަދަހިކުރެއްވުމަށް ސަމާލުކަން ދެއްވާ!04 days ago\nކޮވިޑް-19އާއި ގުޅިގެން އިގްތިސާދީގޮތުން ބޮޑެތި ގެއްލުންތަކެއް ދިމާާވާނެ: ރައީސް ޞާލިހް02 months ago\nކޮވިޑް އިޖާބައިގެ ނަމުގައި ދިވެހި ރައްޔިތުންނަށާއި ބިދޭސީންނަށް ދީލަތި އެހީ!023 hours ago\nބެލަރޫސް އަދި އިނގިރޭސިވިލާތުގައި ތިބި ދިވެހިންތަކެއް ރާއްޖެއަށް އަންނަނީ023 hours ago


ނަމާދު ކުރަންޏާ ދައްލައެއް ނުދާނެ! – Ilm\nނަމާދު ކުރަންޏާ ދައްލައެއް ނުދާނެ!\nފަހަރެއްގައިވެސް ނަމާދަށް ފަރުވާ ކުޑަ ނުކުރާށެވެ. ނަމާދަށް ފަރުވާކުޑަ ކުރާ މީހާވާހުށީ ދެދުނިޔޭގައިވެސް ނާކާމިޔާބުވާ މީހުންގެ ތެރެއިންނެވެ. ބައެއް ނަމާދުތަކަށް ރައްކާތެރިވެ އަނެއްބައި ނަމާދު ދޫނުކުރާށެވެ. ފަހެ އެފަދަމީހާ ވާހުށި ނަމާދު ނުކުރާ މީހުންގެ ތެރެއިންނެވެ.\nނަމާދަކީ މުޝްރިކުކަމާއި މުސްލިމު ކަމުގެ ފަރަޤެވެ. އަހަރުމެންގެ ރަސޫލާގެ އިތުރުން ކުރީގެ ރަސޫލުންވެސް ވަނީ ނަމާދު ކުރުމަށް ގޮވާލައްވާފައެވެ.\nނަމާދު ނުކުރާ މީހުންނާމެދު އައިސްފައިވާ ވަޢީދުގެ ބަސްފުޅުތައް ނުހަނު ގިނަގުނައެވެ. ނަމާދުގެ މުހިންމުކަން ބޮޑުކަމުންނެވެ. ނަމާދަށް ފަރުވާ ކުޑަ ކުރާމީހުން ވާނީ މުނާފިޤުންގެ ތެރެއިންނެވެ. އަދި މުނާފިގުންވާހުށީ ނަރަކައިގެ އެންމެ އަޑީގައެވެ. އެ ނަރަކައަކީ ތިބުމަށް ނުބައި އަދި ވޭން ހުރި ތަނެކެވެ.\nކުރީގެ ހެޔޮލަފާ ޞާލިޙު އަޅުން ވަނީ ނަމާދާމެދު ޚާއްޞަ އަހައްމިއްޔަތުކަމެއް ދެއްވާފައެވެ. އެބޭކަލުން ވަނީ ނަމާދަށް ފަރުވާ ތެރި ވުމުގައި ނަމާދުގެ ފުރަތަމަ ތަކުބީރު ފާއިތު ނުވާނޭހެން އެ ނަމާދަށް ރައްކާތެރިވުމަށް އެއްބޭކަލަކު އަނެއްބޭކަލަކަށް ނަޞޭޙަތްތެރިވެ ވަޑައިގެންފައެވެ. އެބޭކަލުންނަށް ދިމާވާ ކޮންމެ ކަމެއްގައި އެބޭކަލުން ނަމާދުން ވާގިވެރިކަމާއި ކެތްތެރިކަން ލިބިވަޑައިގަނެއެވެ. ކަމެއް ދިމާވާހިނދު ވުޟޫކުރައްވައި ދެ ރަކުޢަތް ނަމާދެއް ﷲއަށްޓަކައި ކޮށް އެކަމަކަށް އެކަލާނގެ ޙަޟުރަތުން ވާތްގަށް އެދެއެވެ.\nހިތާމައަކީ އަހަރުމެންނަށް މިކަމުގައި ފަރުވާ ކުޑަ ކުރެވޭތީއެވެ. މިކަމާމެދު ފިކުރުކޮށް ނުލެވޭތީއެވެ. ﷲއަށް ބިރުވެތިވުން ޙައްޤު ގޮތުގައި ބިރުވެތި ވެވޭނަމަ އެއްމެ ނަމާދަކަށްވެސް ފަރުވާކުޑަ ނުކުރާނެކަން ޔަޤީނެވެ. އެނަމާދަށް ފަރުވާކުޑަ ކުރުމުގެ ސަބަބުން އުޚްރަވީ ޙަޔާތުގައި ތަޙައްމަލް ކުރަންޖެހޭ ޢަޒާބުގެ ކުޑަމިންވަރެއްވެސް ދުނިޔެ މަތީގައި ތަޙައްމަލު ކުރަން ޖެހިއްޖެނަމަ އެނަމާދައް ހަމަ އެކަކުވެސް ފަރުވާ ކުޑަ ނުކުރީހެވެ.\nﷲ އަށް ބިރުވެތިވާށެވެ. ހެޔޮ ޙާލުގައި ދުނިޔަވީކަންކަމުގައި މަޝްޢޫލުވެ ތިމާ ހަމަހޭގައި ހުންނަ ވަގުތު މާތް ނަބިއްޔާ ޞައްލަﷲ ޢަލައިހި ވަސައްލަމްގެ ލޮލުގެ ފިނިކަން ކަމުގައި ލެއްވުނު މި ނަމާދަށް ރައްކާތެރިވާށެވެ. ފަންސާސް ނަމާދު ފަސް ނަމާދަށް ލުއި ކުރެވި ފަންސާސް ނަމާދުގެ ސަވާބުގައި މި ފަސްނަމާދު ލެއްވުނީ ހަމަ ތިބާގެ މަޞްލަޙަތުގައެވެ. ވީމާ މިނަމާދަށް ފަރުވާކުޑަ ނުކުރާށެވެ.\n((فَخَلَفَ مِن بَعْدِهِمْ خَلْفٌ أَضَاعُوا الصَّلَاةَ وَاتَّبَعُوا الشَّهَوَاتِ ۖ فَسَوْفَ يَلْقَوْنَ غَيًّا)) މާނައަކީ؛ “ފަހެ، އެބޭކަލުންނަށްފަހު، އެހެންބަޔަކު އައޫއެވެ. އެއުރެން ނަމާދު ދޫކޮށްލޫއެވެ. އަދި هوى نفس ގެ އެދުންތަކަށް تبعވޫއެވެ. ފަހެ، ނިކަންހުރެ އެއުރެން ހަލާކާ ކުރިމަތިލާހުށްޓެވެ!” ވީމާ ހަވާ ނަފްސުގެ އެދުމަށް ތިމާގެ އުޅުމާއު ގުޅުން ބައްޓަން ނުކުރާށެވެ. ވަގުތުން ވަގުތަށް ނަމާދަށް ޙާޟިރުވާށެވެ. މިހާރުން މިހާރަށް ނަމާދަށް ފަރުވާތެރި ވުމަށް ނުގުޑާފަދަ ޢަޒުމެއް ކަނޑައަޅާށެވެ.\nނާމާދަށް ފަރުވާތެރި ވެއްޖެ މީހާ ދެދުނިޔޭގައިވެސް ކާމިޔާބު މީހަކަށް ވާނެކަން ޤުރުއާނާއި ސުންނަތުގައި ވަރަށް ސާފުކޮށް ބަޔާންވެގެން ވެއެވެ. ހެޔޮއެދޭ ބަފަޔަކު ދަރިޔަކަށް ދިން ނަޞޭޙަތެއްގައި ބުންޏެވެ. “ނަމާދު ކުރަންޏާ ދައްލައެއް ނުދާނެއެވެ.” މުރާދަކީ މަގުއޮޅި އެއްކިބާވެ ނުދާނެއެވެ. ﷲ ތަޢާލާ އެބައްޕަޔަށް ރަޙުމް ކުރައްވާދޭވެ!\nމިއީ ނޫރުލް އިސްލާމް ވެބްސައިޓުގައި ޢަބްދުﷲ ޞިއްދީޤް ލިޔުއްވާފައިވާ ލިޔުމެކެވެ.


Jhanvi Kapoor ge "Dhadak" ge trailer maadhamaa dhakkaalany – adduLIVE\n"ދަޅަކް" ގެ ޓްރެއިލާ މާދަމާ ދައްކާލަނީ\n0 Jun 10, 2018, 09:31 ލިޔުނީ އިބްރާހީމް ފައިސަލް\nގިނަ ބަޔަކު ވަރަށް ބޮޑަށް އިންތިޒާރު ކުރަމުން އަންނަ ފިލްމް "ދަޅަކް" ގެ ޓްރެއިލާ މާދަމާ ދައްކައިލާ ގޮތަށް ނިންމައިފި އެވެެ.\nއެކަން ފިލްމްގެ ޕްރޮޑިއުސަރު ކަރަން ޖޯހަރް ކުރި ޓްވީޓްތަކެއް ވަނީ ކަށަވަރުކޮށް ދީފަ އެވެ. އަންނަ މަހުގެ 20 ގައި ރިލީޒް ކުރާ "ދަޅަކް" އާ ދެ ޕޯސްޓަރެއް ވެސް އޭނާ ވަނީ ފޭނުންނާ ޓްވިޓާގައި ހިއްސާކޮށްފަ އެވެ.\nޝަޝަންކް ކައިތާން ޑައިރެކްޓްކޮށްފައިވާ "ދަޅަކް" އަށް އެންމެ ބޮޑަަށް އިންތިޒާރު ކުރެވޭ ސަބަބަކީ މި ފިލްމަކީ ދާދި ފަހުން މަރުވި ކުރީގެ މަޝްހޫރު ބަތަލާ ސްރީދޭވީގެ ދޮށީ އަންހެން ދަރިފުޅު ޖާންވީ ކަޕޫރްގެ ފުރަތަމަ ފިލްމަަށްވުމެވެ. އެހެންވެ އޭނާ އަށް މަންމަގެ އެކްޓިން ވާރުތަކޮށްފައި ހުރީ ކިހާ ވަރަކަށްތޯ ބަލައިލަން ގިނަ ބަޔަކު ބޭނުންވެ އެވެ.\nއަނެއްކޮޅުން މި ފިލްމްގައި ޖާންވީއާ އެކު ބަތަލުގެ ރޯލުން ފެނިގެން ދާނީ ޝާހިދު ކަޕޫރްގެ ކޮއްކޮ އިޝާން ކައްތަރު އެވެ. އެކަމަކު މިއީ އޭނާގެ ފުރަތަމަ ފިލްމެއް ނޫނެވެ.\nއިޝާންގެ ފުރަތަމަ ފިލްމަކީ އީރާންގެ ޑައިރެކްޓަރު މާޖިދު މާޖިދީ ދާދި ފަހުން ގެނެސް ދިން "ބިޔޯންޑް ދަ ކްލައުޑްސް" އެވެ. އެކަމަކު ގިނަ ބަޔަކު "ދަޅަކް" ސިފަ ކުރަނީ އިޝާންގެ ފުރަތަމަ ބޮލީވުޑް ފިލްމްގެ ގޮތުގަ އެވެ.\n"ދަޅަކް" އަކީ 2016 ގައި ރިލީޒް ކުރި މަރާޓީ ފިލްމް "ސައިރާތު" އަށް ބިނާކޮށް ހަދާފައިވާ އަސަރު ގަދަ ލޯބީގެ ފިލްމެކެވެ.


06 ފެބުރުއަރީ 2019 - 09:03 29 comments\n"ދެން އަމްޖަދު ކިހިނެއްހެދީ؟" އަހަރެން އެހީމެވެ. "އެއްޗެކޭ ބުނިންތަ؟"\n"މަ ނުބުނަން އެކައްޗެކޭ ވެސް،" ޗޮކެއްކަނޑައިފައި އަމްޖަދު ބުންޏެވެ. "އަހަންނަކީ ދަރިންނާ ދިމާއަށް ހަޅޭއްލަވާ މީހެއް ނޫން. އަހަރެން ދޮރު ހުޅުވާފަ ބަހައްޓާފަ ކޮޓަރިން ނުކުތީ. އެކަމަކު ކޮޓަރި ފެންނަ ހިސާބުގަ ހުރީ. ބާރަށް ދެކޮޅަށް ހިނގާލާ، ފެންބޯކަމަށް ހަދައިފަ ތަށިތައް ތަޅުވާ، ކަރުކެހި ހެދިން. ކެއްސަން ވެސް ކެއްސިން. އެހެން ކީއްތަކުރާނީ؟ ލަފުގަ ހިފާފަ ބޭރަށް ހޫރާލާކަށް ނުކެރޭނެއްނު. އެ ސޮރާ ނީޒާއަށް ވުރެ ވެސް ބޮޑަށް އަހަރެން ކަންނޭނގެ ލަދުގަތީ. ނަސީބަކުން އިރުކޮޅަކުން އެ ސޮރު ހިނގައްޖެ!"\n"ދެން ކީކޭ ނީޒާ ބުނީ؟" ހުރިހާ ކަމެއް އޮޅުންފިލުވަން އަހަރެން ބޭނުންވިއެވެ.\n"ކީކޭތަ ބުނާނީ؟" ރުޅިއައިސްފައި ހުރެގެން ފިނިކޮށް ވާހަކަދައްކަން އަމްޖަދު މަސައްކަތްކުރިއެވެ. "މަ ހުރީ ލަދުން ހަލާކުވާވަރު ވެފަ. އެ ކަހަލަ ކަންތަކުގަ ނާސިހާއެއްނު ވާހަކަދައްކަން ވާނީ. ދޮށީ މަންޖެއެއް ނަމަތާ އަހަންނަށް ބުނެވޭނީ އާނ ދެން އަވަހަށް އިންނާށޭ. ނީޒާ ގާތަކު އެހެނެއް ވެސް ނުބުނެވޭނެއްނު. އެހެރީ އޭނަ ކުޑަކަން ވާވަރު."\n"ހަމަ މިހާރު ނީޒާގެ ފޯނު އަތުލާ! ނަމަނަމަ ގެއިން ނުކުތަ ނުދޭތި!" އަހަރެން އަމުރު ނެރުނީމެވެ.\nކޯހުގެ މުހިންމުކަން އަހަންނަށް ގެއްލުނެވެ. ޓެސްޓާއި ކޮލެޖުމަތިން ހަނދާންނައްތައިލީމެވެ. ފަޔަކާ ފަޔެކެވެ. އަމްޖަދުގެ ފޯނު ކަނޑައިލައިފައި ފާޒިރާއަށް ގުޅީމެވެ.\n"ވަރަށް ބޮޑުކަމެއް ދިމާވެގެން މި އުޅެނީ،" އަހަރެން ބުނީމެވެ. "އެނގޭ ޓެސްޓުއޮތްކަން ވެސް. އެކަމަކު ޓެސްޓަކަށް ނުދެވޭނެ. އަހަންނަށް އެނގޭ އަހަރެން ފާހެއް ނުވާނެކަން. އަދި އެބައޮތް ދެ ޓެސްޓު ނަހަދާ. ގެއްލޭ ޓެސްޓު އަލުން ނުދޭނެ ވާހަކަ މާ ކުރިން ބުނެފައެއްނުއޮތީ. ބަރާބަރަށް އަންނަންޖެހޭނޭ، އެއް ދުވަހުގެ ފިލާވަޅު ކެޓިޔަސް އެހެން ކުއްޖެއް އަތުން ހަމަކުރާށޭ ތަނަކުން ނުދޭނޭ ބުނެފައެއްނު އޮތީ. އަހަރުމެން އެންމެން ވެސް ހުރިހާ ކަމަކަށް އެއްބަސްވެގެން އައިސް މިތިބީ. އެހެންވެ ޔަގީން ފާހެއް ނުވާނެކަން. ނޭނގެ ރަނގަޅަށް ފައިއެޅޭނެ ދުވަހެއް ވެސް."\n"ހާދަ ހާސްވެފަ ތިހިރީ. ހިނގާ މާލެދާން. މިހާރު އަހަރެން ފްރީއޭ!" ފާޒިރާ ބުންޏެވެ. "އެޕޮއިންޓުމަންޓެއް ލިބޭތޯ ބަލަންތަ؟"\nއެ ވާހަކަދައްކާކަށް ނޫން މި ގުޅީ،" އަހަރެން ބުނީމެވެ. "އަހަރެން ކުއްލިއަކަށް ޖެހިއްޖެ ރަށަށް ދާން. ހަގު ދަރި މީހަކާ ހިތާވެއްޖެ! ފިރިމީހާ ގޭގަ ނޫޅޭ ވަގުތު ބަލައިފައި އެ ފިރިހެން ސޮރު ގެއަށް ވައްދައިގެން އުޅެނިކޮށް ފިރިމީހާއަށް ގެއަށް ވަދެވުނީ. ލައްކަ ދުވަސް ވެދާނެ މި ބޮނޑިބަތްގަނޑެއް އެ މަންޖެ ކައްކާތާ. އަހަންނަށް ވެސް ރޭކާނުލީ. ވީހާ ވެސް އަވަހަކަށް އަހަންނަށް ޓިކެޓެއް ހަމަޖައްސައިދީބަލަ!"\n"އޭ ނާސިހާ ފުރަންޏާ މަ ވެސް ނުހުންނާނަން މިތާކު،" ފާޒިރާ ބުންޏެވެ. "ނާސިހާ އަންނާތީ އަހަރެން ވެސް މި އައީ. އެހެންނޫން ނަމަ ނުވެސް އައިމުސް. އަމުދަކުން މި ކޯސްގަނޑު އަހަންނަކަށް މުހިންމެއް ވެސް ނޫން. ވަރިހަމަ އޮފީހުން ކަނޑާލިޔަސް. މި ކުޑަކުޑަ ގޮޅިތެރޭގަ އުޅެއުޅެ އަހަރެން މިހިރީ ނޭވާ ހާސްވެގެން މަރުވާން ކައިރިވެފަ. އެހާ އަޑުގަދަ. އަބަދު ކޮންމެވެސް ތަނެއް ތޮރުފާ، މޮހޮރުޖަހާ، ކީހާ އަޑު. އަހަންނަކަށް ފަސޭހައެއް ނޫން މިތާ އުޅޭކަށް. މަ ބޭނުން ރަށަށް ދާން. ނުވާނެ މި ކަމެއް. މާލެއަކީ މީހަކު މޮޔަވެގެން އަންނަ ވަރުގެ ތަނެއް ނޫން."\nއަހަންނަށް ލިބުނީ ވަރަށް ބޮޑު ހިތްވަރެކެވެ. ލިބުނު އެންމެ އަވަހަކަށް ޓިކެޓުނަގައިގެން، ތަދުކަނޑުވާ ބޭސްކައިގެން ރަށަށް ދަތުރު ފެށީމެވެ. މާލެއަށް އެނބުރި ނާންނަން އަޒުމުކަނޑައަޅައިގެންނެވެ. މާލެއަކީ ހަރަދު ބޮޑު، އުޅެން އުނދަގޫ، ކޮތަރުކޮށްޓެއް ކަހަލަ ތަނެކެވެ. މައްސަލައަކީ ތަނެވެ. ތަނުގައި އުޅޭ މީހުންނެއް ނޫނެވެ. ކުޑަގޮޅިއެއްގައި އުޅެންޖެހުމަކީ ކޮންމެ މީހެއްގެ މިޒާޖަށް ވެސް ނުތަނަވަސްކަމެއް ގެނުވާނެ ކަމެކެވެ.\nރަށަށް ދެވުނުއިރު ނީޒާ އުޅެނީ މޮޔަވާ ވަރަށް މީހަކާ ހިތާވެގެންނެވެ. އަމްޖަދު އުޅެނީ ހަދާނެ ގޮތް ހުސްވެގެންނެވެ. ނީޒާއަށް ނަސޭހަތްދީދީ އަމްޖަދު ހުރީ ވަރުބަލިވެފައެވެ. އަހަރެން ވެސް ނީޒާއަށް ވިސްނައިދޭން މަސައްކަތް ފެށީމެވެ. ވީކަމެއް ހަރާމެވެ. ލޯބިވެރިޔާ ނޫން އެހެން މީހަކު ބުނާ އެއްޗެއް ނީޒާގެ ކަންފަތުން އެތެރެއަކަށް ނުވަދެއެވެ. ނީޒާގެ އުމުރުގެ ހަގުކަމާއި، ކިޔެވުމުގެ މުހިންމުކަމާ، ހަޔާތުގައި އިސްކަން ދޭންޖެހޭ ކަންކަން ވިސްނައިދިނީމެވެ. އެކައްޗެއް ވެސް ގަބޫލެއް ނުކުރިއެވެ. އަހަރެން ހިތަށްއެރިއެވެ. މާލެއަށް ނުދެވުނު ނަމައެވެ. އެ ބިރުވެރި ތަޖުރިބާ ނުކެރުވުނު ނަމައެވެ. ނީޒާ މަގުން ކައްސައިލުމުގައި އަމްޖަދުގެ ކުށެއް ނެތެވެ. އެ ކުޅިގަނޑު ފެށިފައިވަނީ އަހަރެން ވެސް ގޭގައި ހުއްޓައެވެ. އަހަންނަށް އެ ކަން ނޭނގުނީއެވެ. އަހަންނަކީ ދަރިންގެ ކަންކަން އެންމެ ގާތުން ބެލި މީހާއެވެ. ވީއިރު އަމްޖަދަށް އެނގޭނީ ކިހިނެއް ހެއްޔެވެ؟ އޭނައަކީ ވަޒީފާގައި ގިނަ ވަގުތު ބޭރުގައި އުޅޭ މީހާއެވެ.\nރަށަށް ގޮސް ތެޔޮދަމާލުމުން ފައި ރަނގަޅުވިއެވެ. އެހެންނަމަވެސް އަރާމުކުރާކަށް ނުއޮވެވުނެވެ. ހުރިހައިކަމެއް ހުއްޓައިފައި، އޮފީހުން ޗުއްޓީނަގައިގެން އަހަރެން ޖެހުނީ ނީޒާގެ ބޯކޮޅުބަލާށެވެ. އަހަންނަށް ވަޒީފާ މުހިންމެވެ. އަހަންނަށް ވެސް އާމްދަނީއެއް ލިބުމަކީ ސިކުނޑިއަށް ލިބޭ ލުޔެކެވެ. އެހެން މީހުންގެ ގޮތެއް އަހަންނަކަށް ނޭނގެއެވެ. އެކަމަކު ގެއަށް ޚަރަދުކުރަން ވިޔަސް އަބަދު ފިރިމީހާ ގާތުގައި ފައިސާ ދޭން އެދުމަކީ އަހަންނަށް ފަސޭހަކަމެއް ނޫނެވެ. އަނެއްކޮޅުން ވަޒީފާ މަތިކުރަން ހޭބޯނާރާ އުޅުމަކީ ބުއްދިވެރި ނިންމުމެއް ވެސް ނޫނެވެ.\nޑުރަގު ބޭނުންކުރާ މީހަކު އާއިލާގައި ހުރުމަކީ، ގިނަ ފަހަރަށް ބޮލުގައިރިހުމެކެވެ. ބަދުނަސީބާއި ހަލާކެވެ. އެކަމަކު، ރާޝިދު ހުރިކަން އެއީ އަހަރެންގެ ނަސީބެކޭ ހިތަށްއެރިއެވެ. އޭނައަކީ ހިސާބުގަނޑަށް މަޝްހޫރު ޕާޓޭއެކެވެ. ކޮންމެ މީހަކު ވެސް އޭނަ ދެކެ ޖެހިލުންވެއެވެ. އޭގެ ބޭނުން ވަރަށް ރަނގަޅަށް އަހަންނަށް ހިފުނެވެ. ނަސޭހަތުން ނީޒާއަކަށް ފައިދާއެއް ނުކުރިއެވެ. އެއަށް ވުރެ ބޮޑަށް ނީޒާ ހުރީ ލޯބީގެ މަސްތުގައި ޖެހިފައެވެ. ނީޒާގެ ލޯބިވެރިޔާއަށް އިންޒާރުދޭން ރާޝިދާ ހަވާލުކުރީމެވެ.\n"އެއްވެސް ކަމެއް ނޫނެއްނު!" ރާޝިދު އެހެން ބުނެލިއިރު ހީވީ އެ ފަދަ ދަނޑިވަޅެއްގެ އިންތިޒާރުގައި އޭނަ ހުރިހެންނެވެ. "ގެއްލުވައިލަންވީތަ؟"\n"އުހުނއުހުނ!" އަހަރެން ދިޔައީ ސިއްސައިގެންނެވެ. "ގައިގަ އަތްލައިގެން ނުވާނެ. ބޭނުމީ ފައްސައިލަން. އަމްޖަދަށް ވެސް ނީޒާއަށް ވެސް މި ކަން އެނގިގެން ނުވާނެ."\nރާޝިދު މެދުވެރިކޮށް ނީޒާގެ ލޯބިވެރިޔާ ފައްސައިލެވުނީ، ހީކުރި ވަރަށް ވުރެ މާ ފަސޭހައިންނެވެ. އެއަށް ފަހު އެ ސޮރުގެ ޚަބަރެއް ނުވެއެވެ. އަހަރެން ހީކުރި ކަހަލަ ލަދުވެތިކަމެއް އާއިލާއަކަށް ކުރިމައްޗެއް ނުވެއެވެ. މިހާރު ނީޒާގެ ކިޔެވުން ނިމިއްޖެއެވެ. ނީޒާއާ ހެދި މޮޔަވެގެން އުޅުނު ސޮރު އެހެން މީހަކާ އިނދެފިއެވެ. އަހަރެންގެ ހަޔާތުން އޮޔާދިޔަ ބައި އަލުން އަނބުރާ ހޯދިއްޖެއެވެ.\nމިހާރު މީހަކު މާލެދާން ބުންޏަސް އަހަރެން ހުންނަނީ މޭނުބައިކޮށްފައެވެ. ހޭހުއްޓައެއް އަހަރެން ދެނެއް މާލެއަކަށް ނުދާނަމެވެ. މާލެއަކީ ހާސްކަން ބޮޑު، އަޑުގަދަ، ބިރުވެރި ތަނެކެވެ. ގެދޮރު އިމާރާތްކުރާ އަޑު ކަނޑައިގެންނުދާ ގޮނގުރެޓު ޖަންގައްޔެކެވެ. އެކްސިޑެންޓުތަކާއި ކުއްލި މަރުތައް އާންމު ތަނެކެވެ. ވަރަށް ގޮތްކުޑަ މީހުންނާއި ވަރަށް ރަނގަޅު މީހުން ވެސް އުޅެއެވެ. އެކަމަކު ރަނގަޅު މީހުން ވަރަށް މަދެވެ. އަހަރެން މާލޭގައި ހުރި ގިނަ ގޭގެއަކީ އަހަރެންގެ އަތޮޅު މީހުން އުޅޭ ގޭގެއެވެ. އެހެނަސް ގޭގެ ވެރިމީހާ ފިޔަވައި ހިތެއް އޮންނަ މީހަކާ ދިމައެއް ނުވިއެވެ. ކޮންމެ މީހަކު ވެސް ބަލަނީ އެކަނިވެރި އަންހެނެއްގެ އެކަނިވެރިކަމުން ނާޖާއިޒު ފައިދާނަގާށެވެ. ކިތަންމެ ފިލައިގެން އުޅުނަސް ސަލާމަތެއް ނެތެވެ. މާލޭގަ އުޅޭ މީހުންގެ ހިތް ނުތަނަވަސްވެ ނިދި މަދެވެ. މީހުން އިންތިހާއަށް ގިނައެވެ. ފިކުރާއި "ހައިހޫނުކަން" ބޮޑެވެ. ހަމަ އެހެންމެ ރުޅި ގަދައެވެ. ގަވައިދެއް، އުސޫލެއް ނެތެވެ. އެއްކޮޅަށް ދުއްވާ މަގެއް، ޕާކުކުރަންވީ ތަނެއް ބެލުމެއް ނުއޮވެއެވެ. އިހުތިޔާރުކުރަނީ އެންމެ ކުރު މަގެވެ. އެމީހަކާ އެމީހެކެވެ. އަޑު ގަދަވެފައި ބިރު ކުޑަ މީހާއަކީ ރަސްގެފާނެވެ. އެއީ މީހުންގެ މައްސަލައެއް ހެއްޔެވެ؟ ނުވަތަ މާހައުލުގެ މައްސަލައެއް ހެއްޔެވެ؟ ދިރިއުޅެންޖެހޭ ތަންކޮޅު ކުޑަވެފައި، ކުރަންޖެހޭ ހަރަދުތައް ބޮޑުކަމުން ކޮންމެ މީހަކު ވެސް އުޅެނީ ފައިސާ ހޯދުމުގައި ހޭބޯނާރައެވެ. ދިރިއުޅުން ތަނަވަސްކުރުމުގައި އަވަދިނެތިއެވެ. ކޮންމެ މީހެއްގެ ވެސް އަސާސީ ބޭނުންތައް އިންތިހާއަށް ގިނައެވެ. ފެނުމުން ހިނިތުންވެލާ މީހަކު ނެތެވެ. ސަލާން ގޮވައިލާކަށް އެކަކަށް ވަގުތެއް ނެތެވެ.\nއަހަންނަށް އެންމެ ކަމުދަނީ އަހަރެން އުފަންވި ރަށެވެ. ރަށުގެ ހިތްފަސޭހަ މާހައުލެވެ. މިހާރު އަހަރެން ލަނީ ގަޔަށް ދޫ، ގަދަ ކުލަކުލައިގެ ހެދުމެވެ. ބުރުގާއަޅައިފީމެވެ. އަހަރެންނަށް ވިސްނުނު ގޮތުގައި، ބުރުގާއަކީ އަންހެނުންގެ ހިމާޔަތެކެވެ. ރައްކާތެރިކަމުގެ ފަރުދާއެކެވެ. ނިވައިކަން ކުޑަވުމަކީ ކެހިވެރި ލޯތަކަށް ދެވޭ ދައުވަތެކެވެ. އެ ކަމުގައި މާލެއެއް ނުވަތަ އެހެން ރަށެއް ތަފާތެއް ނެތެވެ. ވަރަށް ފަހުން ޝަރީފު އަހަރެންގެ ރަށަށް އައެވެ. އަހަރުމެން ދެ މީހުން ދިމާވިއެވެ. ބީރައްޓެހި ނަޒަރަކުން ބަލަހައްޓައިގެން ޝަރީފު ހުރީއެވެ. އަހަރެން ދެނަހުރިކަމަކަށް ނަހަދަމެވެ.\n"އައްސަލާމް އަލައިކުމް!" އަހަރެން އަރާ ހަމަވުމުން ޝަރީފު ބުންޏެވެ.\nއަހަރެން ސަލާމް ބަލައިގަތީމެވެ. އެކަމަކު އަހަރެންގެ ބުރުގާ އަހަރެން ހިމާޔަތްކޮށްދިނެވެ.\n"ދަންނަން ގޮތެއް ހުރީމަ ސަލާން ގޮވައިލެވުނީ." ޝަރީފު ބުންޏެވެ.\nޝަރީފަކަށް އަހަންނެއް ނޭނގުނެވެ. އެކަމަކު އަހަންނަކަށް ޝަރީފެއް ނުއޮޅެއެވެ. އޭނަގެ ކެހިވެރި ބެލުމަކަށް ބަދަލެއް ނާދެއެވެ. ބަހުރުވަޔާއި ރާގަކަށް ވެސް ބަދަލެއް ނާދެއެވެ. ހަމަ އެކަނި ތަފާތަކީ އަހަރެންގެ ރައްކާތެރިކަން އަންނައުނުން ކަށަވަރުވެފައިވާކަމެވެ. ޝަރީފުގެ ސުވާލަށް ޖަވާބެއް ނުދީ އަހަރެން ދިޔައީއެވެ. ފަސްއެނބުރި ނުވެސް ބަލަމެވެ. އެ ދުވަހަކީ އާދަޔާ ޚިލާފު މިނިވަންކަމެއް އަހަންނަށް އިހުސާސްކުރެވުނު ދުވަހެކެވެ. އަހަރެންގެ މާލެދަތުރަކީ ހިތްދަތި، ބިރުވެރި ތަޖުރިބާއެކެވެ. އެކަމަކު ފުންކޮށް ވިސްނައިފި ނަމަ، އަހަރެންގެ ލޯހުޅުވައިދިން އިބުރަތްތެރި ފިލާވަޅެކެވެ. ހެޔޮ މަގަށް ހުޅުވުނު ދޮރެކެވެ. އަބުރު ރައްކާތެރިކުރުމުގެ މުހިންމުކަން އިހުސާސްވި ރަނުގެ ފުރުސަތެއް ވެސް މެއެވެ.


ފެނުގައި ދަނޑުވެރިކަން ކުރުމުގެ ޕްރޮގްރާމެއް މާޅޮހުގައި އިފްތިތާހުކޮށްފި\nފެނުގައި ދަނޑުވެރިކަން ކުރުމުގެ ޕްރޮގްރާމެއް މާޅޮހުގައި އިފްތިތާހުކޮށްފި\nބ. މާޅޮހުގައި ކުރިޔަށް ގެންދާ ހައިޑްރޮޕޮނިކްސް ޕްރޮގްރާމް އިފްތިތާޙްކުރުމުގެ ތެރެއިން; ފޮޓޯ/ފިޝަރީޒް މިނިސްޓްރީ\nބ. މާޅޮހުގައި ފެނުގައި ދަނޑުވެރިކަން ކުރުމުގެ ނިޒާމް ގާއިމްކޮށް، އެކަން ފިޝަރީޒް މިނިސްޓަރު ޒަހާ ވަހީދު މިއަދު އިފްތިތާހުކޮށް ދެއްވައިފި އެވެ.\nފެނުގައި ދަނޑުވެރިކަން ކުރާ “ހައިޑްރޮޕޯނިކްސް” ނިޒާމުގައި ބޭނުންކުރާނީ ގަހަށް ބޭނުންވާ ކާނާ އެކުލެވޭ ނިއުޓްރިއެންޓް ތަކެކެވެ. މި ގޮތަށް ދަނޑުވެރިކަން ކުރާނީ ކޮންޓްރޯލް ކުރެވިފައިވާ ވެށިތަކެއްގައި ވެލި ބޭނުން ނުކޮށެވެ.\nބ. މާޅޮހުގައި ކުރިޔަށް ގެންދާ ހައިޑްރޮޕޮނިކްސް ޕްރޮގްރާމް އިފްތިތާޙްކުރުމުގެ ތެރެއިން;\nމި ޕްރޮގްރާމުގެ ދަށުން ފިޝަރީޒް މިނިސްޓްރީން ވަނީ މާޅޮހުގެ 10 ގެއެއްގައި ހައިޑްރޮޕޯނިކްސް ނިޒާމު ގާއިމުކޮށްދީފަ އެވެ. އަދި އެރަށުގައި ވަނީ ހައިޑްރޮޕޯނިކްސްގައި ގަސްހެއްދުމުގެ ތަމްރީން ޕްރޮގްރާމެއްވެސް ހިންގައިފަ އެވެ.\nފިޝަރީޒް މިނިސްޓްރީން ބުނީ މި ޕްރޮގްރާމުގެ ދަށުން ހައިޑްރޮޕޯނިކްސް ގާއިމުކޮށްދީފައިވާ ކޮންމެ ގެއެއްގައި ލެޓިއުސްފަދަ ފަތްޕިލާވެލި ހައްދާ ސިސްޓަމަކާއި ކިޔުކަންބާ އަދި މެލަންގެ ބާވަތްތައް ހެއްދުމަށް ހާއްސަ ސިސްޓަމެއްވެސް ގާއިމުކޮށްދީފައިވާ ކަމަށެވެ.\nއެގޮތުން ފަތްޕިލާވެލި އިންދުމަށް ހާއްސަ ސިސްޓަމުތަކުން ކޮންމެ ސިސްޓަމަކުން 12 ކިލޯ އަދި ކިޔުކަންބާ އާއި މެލަން ހެއްދުމަށް ހާއްސަ ސިސްޓަމުތަކުން ކޮންމެ ސިސްޓަމަކުން 65 ކިލޯ އުފެއްދޭނެ ކަމަށް ވެސް އެ މިނިސްތްރީން ބުންޏެވެ.\nމި ޕްރޮގްރާމު އިފްތިތާހު ކުރުމަށް މާޅޮހުގައި މިއަދު ކުރިއަށްގެންދިޔަ އެއް ދުވަހުގެ އިވެންޓުގައިބައިވެރިވެ ވަޑައިގެންނެވި މެހުމާނުންވަނީ ހައިޑްރޮޕޯނިކްސް ޕްރޮގްރާމުގެދަށުން އުފައްދާފައިވާ ބާވަތްތައް ފުރަތަމަ ފަހަރަށް ހާވެސްޓްކޮށްދެއްވާ ސިސްޓަމުތަކުގައި އަލުން ގަސް އިންދަވާދެއްވާފަ އެވެ.\n158 ގޯއްޗަށް އެދި 800 މީހުން ފޯމު ނަގައިފި